Celakalah Orang Yang Membuli SBP Raja Permaisuri Agong

Telatah dan gelagat SBP YDP Agong Sultan Abdullah dari Pahang bersama isterinya sememangnya mencuit hati. Inilah seorang insan yang darahnya pekat dengan ketulenan diraja dimana landasan genetiknya menemui raja-raja agung dalam Kesultanan Melayu Melaka sendiri. Meskipun dilahirkan dengan darjat sedemikian, baginda masih tidak angkuh dan bersifat hidung tinggi. Dalam sebuah perutusan, Sultan Abdullah siap meletakkan tangan di dada, tunduk sebagai tanda hormat kepada rakyatnya, serta menutup dengan lafaz salam lagi.

Meskipun
terhidangnya perwatakan yang begitu rendah diri, Sultan Abdullah tidak terlepas
daripada kritikan awam. Walaupun kritikan sedemikian setepatnya ditujukan
kepada isteri baginda, jelas sekali halatuju kritikan tersebut takkan sama
sekali melepaskan baginda pun. Seperti sedia maklum, Raja Permaisuri Agong
Tunku Azizah Aminah mempunyai akaun Twitter yang digunakan sebagai penghubung
antara raja dan rakyat.

Pelbagai
pertukaran telah dibuat. Salah satu daripadanya ialah pakaian ditiru pasangan
pertunangan yang dipuji baginda. Pembawaan sedemikian semestinya menambat hati
pengguna-pengguna atas talian. Dan dari sinilah datangnya kecaman yang membuli
sampai baginda menutup akaunnya. Penutupan akaun ini turut membawa pakej
penghinaan bahawa baginda “acah nak jadi artis” pun.

Lebih
tajam lagi, kasih rakyat kepada Tunku Azizah dikecam seolah-olah “menyembah
berhala” yang duit makan mereka dibayar rakyat.

Salah
satu kecaman juga menyatakan mereka obses dengan diri sendiri, yakni narsis.

Benar
kata orang, bahawa apabila tiada kerja, unsur negatif akan menggocakkan jiwa.
Hantaran-hantaran sedemikian merupakan bukti kukuh yang menyokong kenyataan
tersebut. Naiknya hantaran-hantaran sebegini di lubuk liberal menunjukkan
dengan jelas kedudukan diraja dalam kaca mata mereka.

Negara-Negara
Monarki dan Dasar Pro-Raja

Di seluruh dunia, terdapat suatu terminologi bagi sebarang kelakuan anti-raja. Perkataan tersebut mempunyai etimologi Perancis iaitu lese-majeste, bermaksud sebarang jenayah terhadap air muka raja. Perbuatan sebegini ialah jenayah besar di zaman pemerintahan Rom. Dalam skop moden, Malaysia seharusnya memartabatkan penguatkuasaan terhadap lese-majeste. Di Denmark, ketua monarki dipelihara dibawah undang-undang kanun keseksaan yang menghukum penjara empat hingga lapan bulan bagi penghina raja. Walaupun Jerman merupakan sebuah republik, penghinaan terhadap Presiden Persekutuan masih lagi salah di sisi undang-undang dibawah Kanun Keseksaan 90:1-4.

Netherlands
memperuntukkan perlindungan undang-undang kepada bukan sahaja raja. Malah
pewaris dan kaum keluarga diraja turut menikmatinya. Bermakna sesiapa yang menghina mereka bakal berdepan dengan penjara
lima tahun. Kerana menggelar Ratu-Puteri Beatrix sebagai “pelacur
berkanser”, seorang dewasa Belanda dipenjarakan seminggu dan didenda €400 lagi.

Dibawah
Kanun Keseksaan Sepanyol, terdapat dua artikel menjenayahkan amalan mengaibkan
keluarga diraja termasuk juga nenek moyang diraja yang sudahpun mangkat.
Hukuman penjara boleh mencecah dua tahun pun.

Dan negara yang seringkali menggunakan undang-undang sebagai perisai terhadap institusi monarki ialah Thailand. Pada November 2018, sekurang-kurangnya 127 orang telah dihukum dibawah bidangkuasa perundangan dalam masa empat tahun sahaja. Thailand sememangnya menjulang maruah keluarga diraja, yang mana salah seorang penghina iaitu Daranee Chanchoengsilpakul dijatuhkan hukuman penjara 18 tahun atas tiga komen negatif terhadap keluarga diraja. Setelah puas memohon rayuan dan pengampunan, Daranee akhirnya dibebaskan selepas lapan tahun di sebalik tirai besi.

Penghinaan
terhadap keluarga diraja tidak terhad kepada kenyataan semata-mata. Nopporn
Suppipat merupakan bekas Ketua Pegawai Eksekutif bagi Wind Energy Holding
dengan aset sekurang-kurangnya AS$800 juta. Selepas rampasan kuasa 2014,
siasatan korupsi dalam keluarga diraja Puteri Srirasmi Suwadee mendapati beliau
telah mendatangkan aib (bersekongkol dalam rasuah) kepada institusi monarki.
Beliau pun melarikan diri ke Perancis dengan permohonan suaka.

Jika
begini Thailand mampu jaga imej monarkinya, tentu sekali Malaysia dengan
tuduhan-tuduhan rambang seperti berhala, narsis dan sebagainya berkemampuan.
Kalau setakat melepaskan batok di tangga, nescaya suatu hari monarki negara
boleh terhakis sampaikan raja dilihat tiada guna kerana tidak buat apa-apa.
Namun pada ketika raja angkat jari saja, terus golongan sebegini melompat.


Apa Akan Jadi Kalau Kita Tertukar Badan Dengan Orang Lain?

Menurut kajian, kalau kita bertukar badan dengan orang lain, personaliti, kepercayaan & identiti kita akan turut berubah dalam masa yang singkat. Tubuh fizikal & persekitaran sosial memberikan impak dalam pembentukan identiti. Berbeza seperti ditayangkan dalam fiksyen.

Kimi No Nawa adalah filem animasi yang cukup terkenal yang memaparkan dua watak iaitu Taki dan Mitsuha bertukar tubuh badan. Sejak dari awal sampai ke akhir, kita dapat lihat perubahan identiti dan personaliti yang tak begitu signifikan walaupun mereka bertukar tubuh.

Taki rasa kekok dan terus kekalkan kelelakiannya dalam tubuh Mitsuha. Mitsuha pun kekok dan terus kekalkan keperempuanannya dalam tubuh Taki.

Tetapi kajian yang saya lampirkan menunjukkan sebaliknya. Apabila bertukar tubuh, ia memberikan impak pada pembentukan identiti.

Pertukaran tubuh secara virtual dalam kajian cuma berjalan beberapa minit sahaja dan hasilnya menunjukkan perubahan yang begitu menakjubkan. Masing-masing merasakan mereka bukan lagi diri mereka sendiri tetapi mula berubah menjadi orang lain.

Tubuh fizikal dan persekitaran sosial ialah parameter penting dalam pembentukan identiti diri. Kalau kita dilahirkan sebagai orang kaya, identiti kita berbeza dengan mereka yang lahir dalam keluarga sederhana.

Begitu juga dengan rangkaian sosial kita.

Rangkaian sosial berbeza akan membentuk identiti yang berbeza. Rangkaian orang akademik akan membentuk identiti yang akademik, sama juga dalam rangkaian sosial dalam dunia industri, kesenian, korporat, politik dan sebagainya.

Tubuh badan fizikal memberikan pengaruh dalam darjah keyakinan, keceriaan, sekaligus memberikan impak bagaimana kehidupan kita berfungsi.

Orang yang melihat tubuhnya tidak cantik, biasanya mempunyai keyakinan yang rendah. Orang yang rasanya dirinya elok, keyakinannya tinggi.

Kenapa rangkaian sosial memberikan impak dalam pembentukan identiti diri? Sebab itu cara kita untuk beradaptasi supaya diri kita diterima & mudah untuk kita berfungsi. Kalau rangkaian pergaulan kita buruk, kita cenderung membentuk identiti buruk supaya tak terciduk dalam rangkaian itu.

RUJUKAN:

Tacikowski, P., Weijs, M. L., & Ehrsson, H. H. (2020). Perception of Our Own Body Influences Self-Concept and Self-Incoherence Impairs Episodic Memory. iScience, 101429.


Penghayatan Sejarah Akan Melahirkan Generasi Muda Bersahsiah Tinggi

Sejarah seharusnya bukan sahaja perlu dilihat dari gabungan fakta-fakta yang mungkin bersifat runcitan sahaja. Sejarah sepatutnya dihidangkan sekali dengan pandangan alam atau ‘Worldview’ atau dalam bahasa Jermannya ‘Weltanschauung’. Manakala, generasi muda yang bersahsiah tinggi bermaksud generasi muda yang berperibadi dan berakhlak tinggi. Dalam erti kata lain, generasi yang teguh bukan sahaja jasmani malah rohani. Disertai pula kekuatan akliahnya dalam mencanai dan menyaring unsur luar serta menyerap unsur itu tanpa menghakis peribadi sendiri malah mengukuhkannya. Ini hanya mampu diperkuatkan jika mempunyai pandangan alam yang jelas dan benar.

Disebabkan insan yang mendiami
rantau ini ialah berbangsa Melayu, maka pandangan alam yang harus diterapkan
mestilah bersifat alami iaitu bersifat keMelayuan. Namun apakah yang membentuk
bangsa Melayu berpandangan alam yang keMelayuan? Apakah yang membentuk rohani
dan jasmani keMelayuan? Kekeliruan dalam menentukan hal ini bukan sahaja tidak
menghasilkan generasi muda bersahsiah tinggi malah generasi muda yang celaru
identiti. Maka yang pertama harus dikaji ialah sama ada keMelayuan itu diacu
mengikut acuan Hindu-Buddha ataupun Islam.

Maka apa yang perlu difikirkan
secara kritis ialah di antara Hindu-Buddha dan Islam, manakah yang memberi
impak malah mengubah sistem pandangan alam bangsa Melayu rantau ini secara
menyeluruh? Setakat yang dihidangkan di buku-buku teks ialah pandangan alam
orang Melayu dipengaruhi oleh Hindu-Buddha secara hebatnya berbanding Islam. Ini
kerana dengan gahnya binaan seperti Borobudur dan Angkor Wat yang mengikut
pandangan sejarawan Orientalis merupakan mercu kehebatan Hindu-Buddha
mempengaruhi alam Melayu.

Namun mengikut Prof Syed Muhammad
Naquib Al-Attas, pengaruh Hindu-Buddha terhadap bangsa rantau ini hanyalah
bersifat luaran sahaja, tidak langsung menusuk ke dasar dan mempengaruhi
akalnya. Bangsa rantau ini juga tidak menunjukkan nilai saintifik dan metafizik
yang tinggi jika diteliti karya-karya yang dihasilkan. Karya yang dihasilkan oleh
alam Melayu pada waktu itu terutamanya Empayar Sriwijaya dan Majapahit lebih
menitik-beratkan nilai kesenian dan juga sebagai alat pengukuhan kuasa oleh
golongan pemerintah. Pengamalannya tidak mendasar dan menjadi sistem pandangan
alam secara menyeluruh di rantau ini.

Ini amat berbeza dengan kedatangan Islam di rantau ini. Kedatangannya merubah bukan hanya dari segi sistem kepercayaan sahaja malah merubah kerohanian, keakliahan, metafiziknya, nilai saintifik serta pandangan alam secara menyeluruh. Islamisasi mengikut Syed Naquib Al-Attas di dalam bukunya, Islam dan Sekularisme, adalah pembebasan manusia pertama dari sihir, mitos, animistik, tradisi kebudayaan kebangsaan yang bertentangan dengan Islam, dan kemudian daripada kawalan sekular ke atas akal dan bahasa. Ini terpancar bukan melalui binaan-binaan gah tetapi melalui bahasa Melayu Baru yang terlahir daripada bahasa Melayu Kuno. Bahasa baru ini jugalah yang telah menyatu-padukan bangsa-bangsa rantau ini menjadi satu bangsa baru yang terjalin atas dasar seakidah dan satu sistem pandangan alam yang sama. Sejak itu, nilai sahsiah yang sama dianuti dan dibentuk malah dimudahkan lagi pembentukannya melalui perhubungan yang satu menggunakan bahasa Melayu Baru menerusi aksara yang sama iaitu Jawi. Bahasa Melayu Baru yang mendapat suntikan baru daripada bahasa Arab seperti aksaranya, kosa kata, nilai bahasa yang tepat dan jelas, nilai saintifik, nilai metafizik dan juga sistem pandangan alam Islam (ad-din) telah secara tidak langsung menyuntik perkara yang sama ke dalam sahsiah bangsa Melayu.

Dalam pandangan alam Islam, Konsep
Ikhtiar akan membawa kepada sahsiah yang tinggi. Ini dijelaskan dalam buku
S.M.N Al-Attas, Tinjauan Ringkas Peri Ilmu dan Pandangan Alam, iaitu Konsep
ikhtiar yang berasal daripada perkataan ‘khair’ yang bermaksud baik itu
menunjukkan bahawa insan perlu memilih yang baik malah yang lebih baik daripada
pilihan-pilihan yang tersedia ada bukannya memilih yang yang buruk atau yang
lebih buruk daripada pilihan-pilihan yang ada. Jika yang buruk itu dipilih,
maka yang itu bermaksud kezaliman pada diri sendiri. Namun begitu semua ini
harus dipandu oleh Al-Quran dan As-Sunnah.

Walaubagaimanapun dengan berlakunya pertembungan yang hebat di antara kebudayaan Barat bertunjangkan falsafah Aristotles dengan kebudayaan Melayu bertunjangkan Ad-din sejak 200 tahun dahulu telah menggugah dan menggelirukan pandangan alam Melayu yang dimana penyerapan istilah-istilah baru yang mengakibatkan pensekularan terhadap bahasa Melayu Baru itu dengan terhasilnya bahasa Melayu pasca penjajahan yang berdiri di atas aksara Rumi. Pensekularan telah membawa kepada satu pandangan alam yang lain iaitui pengosongan alam tabii dari unsur-unsur ruhani. Justeru itu, dengan penafian sedemikian, kebudayaan barat telah menafikan hubungannya dengan Tuhan dan demikian jua sifat ruhaninya sehinggakan insan itu dianggap hanya haiwan berakal jasmani sahaja yang mampu bertindak sewenang-wenang terhadap alam ini. Ini disebabkan alam itu sendiri tiada beruhani jua. Pandangan alam Barat ini telah meresap masuk dengan pesat ke dalam Alam Melayu ekoran keupayaan untuk melawannya begitu lemah sekali. Kelemahan ini disebabkan oleh perumian Bahasa Melayu yang secara langsung telah memutuskan hubungan bangsa Melayu dengan sejarah lampaunya dan pandangan alam Islamnya yang telah banyak berjasa kepadanya.

Maka untuk melahirkan generasi muda yang bersahsiah tinggi, pandangan alam yang menghilangkan sifat ruhaninya akan menyebabkan tiada kayu pengukur dalam menentukan apa itu sebenarnya sahsiah tinggi. Ini berbeza dengan Islam, alam tabii itu dibuang sebahagian keruhaniannya yang bersifat tahyul namun mengekalkan sifat ruhani yang merujuk kepada Sang Pencipta, malah insan itu diamanahkan untuk menjaga alam ini dengan sebaik-baiknya dan seadil-adilnya. Dalam erti kata lain alam ini merupakan tanda-tanda kepada Penciptanya. Pada akhirnya, sahsiah tinggi akan terbentuk kuat dalam diri insan jika insan itu sedar akan sifat ruhaninya sendiri dan sifat ruhani alam tabii ini. Ini disebabkan dalam cubaan untuk menjaga alam ini, insan itu perlu memilih yang terbaik dan menjauhi yang buruk (iaitu sifat adil) dalam erti kata lain ialah konsep Ikhtiar itu sendiri.

Berdasarkan perkara-perkara di atas, keperluan kepada penghayatan sejarah yang jelas taakulannya dan benar akan membentuk sahsiah yang tinggi. Sayugia itu, pepatah “Bahasa Jiwa Bangsa” perlu dihayati dan difahami masa kini iaitu dengan memartabatkan kembali bahasa Melayu Baru yang berdiri di atas aksara Jawi untuk mengembalikan semangat atau roh yang telah membentuk sahsiah yang tinggi berdasarkan Al-Quranul Karim dan As-Sunnah Nabinya Muhammad bin Abdullah. Berdasarkan kebolehan bahasa Melayu dalam memberikan suntikan ke arah sahsiah yang tinggi, maka sejarah kepada peranan Islam dalam pembentukan sistem pandangan alam Melayu amnya dan bahasa Melayu khasnya perlu diketengahkan dan difahami sejelas-jelasnya. Kesilapan dalam mengiktiraf peranan sebenar dalam pembentukan sahsiah Melayu secara amnya akan menyebabkan kerancuan dalam pemikiran generasi muda sekarang khasnya yang akhirnya membawa kepada ketidaksempurnaaan dalam mencapai sahsiah tinggi mengikut pandangan alam yang benar dan bukannya pandangan alam yang bercampur-aduk malah bakal mengelirukan identiti mereka. Akhirnya jika falsafah dalam sejarah itu bersifat sejagat, alami dan benar, ianya akan melahirkan generasi muda bersahsiah tinggi.

RUJUKAN:


Kaum Aztec (1325 – 1521): Kaum Penyembelih Korban

Pernah dinobatkan sebagai kaum Amerika Tengah paling berkuasa, berkemungkinan kaum ini berasal dari puak utara yang bermigrasi ke lembah sehingga membentuk ketamadunan di persekitaran tasik besar. Masyarakatnya mementingkan semangat dan kemahiran kepahlawanan sehingga kelebihan itu dapat menyaingi kaum sekutu di persekitaran tasik. Di akhir kurun ke-15, kaum Aztec menaungi keseluruhan Amerika Tengah (Tengah Mexico) sebagai sebuah kerajaan ketenteraan yang memungut cukai terhadap kaum sekutu.

Kebudayaan Aztec terlahir melalui pengalaman sejak sebelum lahirnya kerajaan tetapi mereka tidak banyak mencipta dan menginovasikan teknologi yang canggih. Sektor pertanian kaum Aztec sangat maju sehingga mampu menampung populasi yang gergasi. Kaum Aztec juga pakar dalam membina bangunan yang agung serta memakmurkan pelbagai seni. Contoh paling ketara adalah keagungan kota Tenochtitlan iaitu ibu kota Aztec yang indah pembinaannya yang dikelilingi oleh Tasik Taxcoco. Aztec mempunyai tukang logam tetapi besi bukan bahan penting. Roda yang biasanya menjadi bukti kecanggihan tamadun, kaum Aztec tidak mempunyai sebarang motif untuk menciptanya kerana tiada sebarang haiwan yang mampu dijadikan sebagai kenderaan.

Salah satu ciri berlainan dalam kebudayaan Aztec adalah ketaksuban terhadap korban darah. Mitos kaum Aztec menyatakan bahawa darah manusia dijadikan sebagai jamuan untuk matahari supaya matahari sentiasa terbit setiap hari. Persembahan korban manusia diadakan secara besar-besaran, di mana beribu-ribu hamba diperlukan setiap hari. Mangsa korban akan dipancung atau dilapah, dan jantung dikeluarkan dari tubuhnya. Upacara pengorbanan diadakan di sebuah pyramid tinggi, hampir kepada kedudukan matahari tegak dan membiarkan darah manusia mengalir di tangga. Walaupun sumber ekonomi kaum Aztec berasaskan jagung (atau padi), namun masyarakat tetap mempercayai bahawa kesuburan tanaman bergantung kepada kekerapan persembahan korban darah.

Permintaan hamba korban berterusan mengakibatkan kerajaan Aztec hampir hilang kekuasaan terhadap kota-kota lain kerana pemberontakan mereka terhadap tawaran menangkap mangsa baru. Demi mencapai kembali keamanan, “garland wars” (Perang Kalung) dirancangkan secara sulit dengan mengadakan pertandingan bertarung sesama pahlawan, sebagai cara baru memperoleh mangsa korban. Setiap pahlawan bertarung menggunakan pemukul kayu sehingga salah satu lawannya pengsan dan lumpuh, tanpa membunuhnya. Apabila bertarung sehingga bunuh, pahlawan menggunakan pemukul yang dipaku dengan pisau belati.

Walaupun kaum Aztec mempunyai kemajuan dalam pertanian dan kesenian, mereka tetap dilihat sebagai tamadun kebelakangan kerana mereka tidak mempunyai sebarang teknologi canggih, falsafah keagamaan atau teori politik yang berkembang maju. Kegemilangan empayar Aztec tiba ke akhirnya secara mendadak kerana kehadiran penjajah Sepanyol pada awal kurun ke-16. Para pahlawan Aztec gagal menghalang kemaraan penjajah Sepanyol kerana dua perkara: 1) Tentera Sepanyol yang mempunyai senjata besi, senjata api, dan tentera berkuda. 2) Wabak penyakit orang Eropah yang disebarluas oleh aktiviti perdagangan sehingga kematian dalam kalangan masyarakat Aztec.

Empayar Aztec yang dahulunya gah telah lumpuh keseluruhannya atas kekejaman penjajah Sepanyol yang bersekutu dengan puak non-Aztec.

RUJUKAN:


Keagungan Ilmu Ibn Arabi, Ilmuwan Islam

Pada 12 Disember 1958, seorang calon PhD di Universiti Sorbonne, Perancis iaitu Dr Osman Yahia telah berjaya mempertahankan tesis beliau berjudul Histoire et classification de l’oeuvre d’Ibn ‘Arabi (Karya Ibn Arabi: Sejarah dan Pembahagian Jenisnya) dalam 2 jilid buku yang menyenaraikan 846 buah karya yang dianggap sebagai karangan Ibn Arabi. Selepas ditolak buku-buku yang disangsikan akan kepengarangannya, masih ada lebih 400 buah karya yang ditulisnya dalam jangkamasa 44 tahun. Menurutnya lagi, karya Ibn Arabi boleh dibahagikan kepada pelbagai bidang ilmu seperti tafsir al Qur’an, hadis, metafizik Islam, kesufian, usuluddin, akhlak, etika, adab, fiqh & puisi.

Malah karya magnum opus beliau al-Futūḥāt al-Makkiyya yang membicarakan prinsip-prinsip ilmu metafizik dan kerohanian Islam mencakupi lebih 2,000 halaman dengan 560 bab dalam edisi cetakan. Karya yang pada asalnya ditulis tangan memakan masa 31 tahun dengan 37 jilid dan sekarang masih lagi disimpan di Perpustakaan Suleimaniye Istanbul, Turki. Namun karya yang paling terkenal dan penuh kontroversi adalah Fusus al-Hikam. Karya yang agak nipis dan pendek dengan 27 bab sempena nama para Nabi.

Sebuah karya yang sukar, penuh dengan istilah serta tamsil tentang hubungan alam, manusia dan Tuhan.

Ketokohan dan kewibawaan Ibn Arabi sehingga digelar Shaykh Al-Akbar, telah ramai alim ulama dan sarjana yang memperakuinya dan tidak sedikit juga mengundang kontroversi di kalangan mereka. Anak jati kelahiran Andalusia ini yang meninggal dunia di Damsyik pada tahun 1240M merupakan seorang tokoh yang mempunyai kedudukan dan taraf yang tersendiri dalam sejarah perkembangan bidang kerohanian Islam. Barangkali pada titik pertentangan hebat itulah menunjukkan akan kehebatan personaliti tokoh Ibn Arabi ini, malah karya dan intisari keilmuannya masih lagi diperkatakan, diwacanakan dan dibicarakan sehingga kini baik di dunia Barat mahu pun Timur!
Memetik di sebalik rangkap kata beliau,

“Manisnya madu, pahitnya jadam, hanya boleh diketahui dengan merasai. Begitu juga asyiknya cinta, kasih yang mendalam, geloranya rindu hanya boleh diketahui melalui pengalaman merasainya yang secara langsung terus tepat mengesahkannya. Sepandai mana pun seseorang itu, dia tidak akan dapat mengetahuinya samada melalui takrifan erti mahu pun ketetapan dalil-dalil akal.”

Wallahu’alam

-ARAZ-

Rujukan

1. Mohd Sani Bahron. Menghargai Kepustakaan Metafizik Islam dalam Jurnal Afkar Bil 9/2008
2. Zakaria Stapa. Ibn Arabi Tokoh Sufi


Panduan Memakai Busana Melayu

“Mahal tak kos sepersalinan Busana Melayu?”

Yalah, kebelakangan ini dah ada #trend untuk berbusana Melayu kan?

Jadi, kami nak cerita sedikit dalam artikel ini.

1) Sepersalinan Busana Melayu lengkap terdiri daripada 5 perkara utama iaitu:

i. Destar

ii. Baju

iii. Seluar

iv. Kain Samping

v. Keris

2) Destar ini bermaksud hiasan kepala. Boleh jadi #Tanjak , Tengkolok, Getam, Semutar, Songkok atau Justar.

Jadi tak semestinya kena bertanjak baru dikira berbusana Melayu.

Asalkan berdestar sudah memadai.

Perbezaan jenis-jenis Destar abang akan cerita dalam artikel yang lain.

3) Baju.

Dekat sini banyak yang keliru tentang baju apa yang dikira sebagai Busana Melayu.

Sebenarnya, baju asas ada dua sahaja: iaitu Baju Kurung Cekak Musang, atau Baju Kurung Teluk Belanga. Sekarang ini kalau disebut Baju Melayu.

4) Dulu Baju Kurung ini merujuk kepada kedua-dua pakaian lelaki dan perempuan.Sekarang baju kurung biasa merujuk kepada baju perempuan. Kami sertakan gambar perbezaan potongan Baju Kurung Cekak Musang dan Teluk Belanga.

5) Seluar

Kebiasaannya seluar bagi Baju Kurung tidak datang dalam bentuk sedodon ataupun mempunyai warna yang sama bagi sepasang baju. Ini kerana baju sedondon adalah pakaian kebiasaan bagi Raja-Raja, Kerabat atau Bangsawan, kecuali di #Johor yang sedikit berbeza adatnya.

6) Seluar Busana Melayu ada berberapa potongan,disebut sebagai Gunting Cina,Gunting Acheh dan sebagainya.Tapi kebiasaannya ia besar,lebar,tidak sempit dan tidak menutupi buku lali.

7) Kain Samping.

Itu sebutan sebenarnya, bukan #sampin!

Sebab kain ini dipakai sebagai ‘sampingan’ iaitu kain yang lebih selain kain baju dan seluar.Juga dinamakan samping sebab ia dipakai di samping baju dan tidak melekat terus pada tubuh seperti baju atau seluar.

8) Kain samping tidak semestinya songket. Boleh sahaja berkain samping dengan kain pelikat atau kain sarung, boleh juga dengan kain tenun dan boleh juga guna kain batik.’

9) Keris.

Ini sebagai pelengkap busana sahaja, namun sekiranya tidak ada tidak mengapa. Secara adatnya di sebahagian tempat, hanya orang tertentu dibenarkan berkeris, orang kebanyakan akan memakai badik atau tumbuk lada.

10) Akan tetapi kena faham tidak semua keris sesuai digayakan dengan Busana Melayu dan disisipkan di pinggang, pada bahagian depan tubuh. Misalnya ‘Ladrang’ atau keris Jawa, biasa disisipkan ke bahagian belakang tubuh di atas punggung, bukan di hadapan!

11) Jadi bila faham 5 elemen Busana Melayu, baru kita akan mengerti sebenarnya kos sepersalinan bergantung pada jenis pakaian, fabrik dan gaya persalinan yang dipakai. Misalnya Busana Melayu ala Pattani ini sangat sederhana dan tidak mewah.

12) Jadi bolehlah mula berbusana Melayu dengan mengikut kemampuan kita,dan tak semestinya berbusana dengan pakaian yang serba mewah dan mahal.


Sejarah Sepak Takraw Dari Zaman Melaka Sehingga Kini

Alkisah maka tersebutlah perkataan anak Sultan Mansur Syah yang bernama Raja Muhammad itu; pada niat baginda Raja Muhammad itulah hendak dirajakan di Melaka. Maka Raja Ahmad dan Raja Muhammad telah besarlah kedua anakanda baginda itu. Akan Raja Muhammad itulah yang sangat dikasihi baginda.

Sekali sepertua, Raja Muhammad pergi bermain-main berkuda ke kampung Bendahara Paduka Raja. Adapun pada masa itu Tun Besar, anak Bendahara, sedang bermain sepak raga di lebuh, dengan segala orang muda-muda. Maka Raja Muhammad pun lalu, ketika itu Tun Besar sedang menyepak raga; maka raga itu pun jatuh menimpa destar Raja Muhammad, jatuh ke tanah. Maka kata Raja Muhammad, “Ceh, jatuh destar kita oleh Tun Besar!” Sambil memandang mata penjawatnya. Maka berlari orang yang membawa puan baginda, ditikamnya Tun Besar, kena belikat terus ke hulu hati. Maka Tun Besar pun Mati.

Maka orang pun gemparlah; segala anak buah Bendahara Paduka Raja pun semuanya keluar dengan alat senjatanya. Maka Bendahara Paduka Raja pun keluar bertanya, “Apa sebab gempar ini?” Maka kata orang itu, “Anakanda Tun Besar mati dibunuh oleh Raja Muhammad!” Maka segala perihalnya semua dikatakan orang pada Bendahara Paduka Raja. Maka kata Bendahara, “Mengapatah maka kamu semua berlengkap ini?” Maka sahut segala anak buah Bendahara, “Sahaya semua hendak berbalas akan kematian saudara sahaya semua!” maka kata Bendahara Paduka Raja, “Hei! Hei! Hendak derhakakah ke bukit? Hendak derhakakah ke bukit? Nyiah! Nyiah! Kamu semua; nyiah! Kerana istiadat hamba Melayu tiada pernah derhaka. Tetapi akan anak raja seorang ini, janganlah kita pertuan.” Maka segala anak-anak Bendahara Paduka Raja pun diamlah sama-sama; masing-masing menyuruh menyimpan senjatanya. Mayat Tun Besar pun ditanamkan oranglah.

Setelah Sultan Mansur Syah mendengar gempar itu, maka baginda pun bertanya, “Apa digemparkan orang itu?” Sembah Tun Indera Segara “Tun Besar, anak Datuk Bendahara tuanku, mati dibunuh oleh paduka anakanda Raja Muhammad.” Maka segala perihal semuanya dipersembahkan kepada Sultan Mansur Syah. Maka titah baginda, “Apa kata Bendahara?” Maka sembah Tun Indera Segara, “Akan kata Datuk Bendahara, yang adat hamba Melayu tidak pernah derhaka, tetapi akan kita bertuankan anak raja seorang ini janganlah.”

Maka Sultan Mansur Syah pun memanggil Raja Muhammad; setelah datang, maka baginda pun murka akan anakanda baginda Raja Muhammad, titah baginda, “Celaka si Muhammad ini. Hei Muhammad! Apatah dayaku engkau ditolak muka bumi Melaka!” Maka baginda pun menyuruh memanggil Seri Bija Diraja ke Pahang. Maka Seri Bija Diraja pun datanglah. Maka Raja Muhammad pun diserahkan baginda kepada Seri Bija Diraja, disuruh rajakan di Pahang.

Petikan daripada buku Sejarah Melayu itu bukan bertujuan untuk mengajak pembaca merenung tentang tindakan melulu Raja Muhammad sebaliknya bertujuan untuk memberikan gambaran kepada kita bahawa permainan sepak takraw sudah berada di rantau nusantara ini sejak beratus-ratus tahun yang lalu. Hingga kini pun sepak raga masih dimainkan dan merupakan salah satu acara popular dalam kejohanan sukan rantau Asia. Di Malaysia permainan ini disebut ‘sepak raga’, di Filipina ‘sipa’, di Burma ‘chinlone’, di Laos ‘kator’, dan di Thailand ‘takraw’. Nama sepak takraw diambil dari bahasa Melayu dan bahasa Thailand. Kata “sepak” berasal dari bahasa Melayu yang bermaksud ‘menendang’. Bagi perkataan  “takraw” berasal dari bahasa Thailand yang bermaksud ‘bola yang dianyam’

Walaupun ada pihak yang mengatakan bahawa sepak raga berasal dari negara China dengan sebutan ‘cuju’ yang bermaksud ‘menendang bola’ akan tetapi asal usul sepak raga masih tidak dapat dipastikan kerana tidak terdapat satu bukti kukuh yang mengesahkan permainan ini berasal dari negara mana. Perkara yang pasti ialah sepak raga telah menjadi permainan tradisi pusaka yang dimainkan oleh raja-raja melayu sejak sebelum tahun 1478 lagi. Bagaimanakah pula kisah sepak raga pada era pascamerdeka?

Inisiatif untuk mengetengahkan permainan tradisional ini untuk menjadi satu acara sukan dimulakan secara rasminya sekitar tahun 60-an. Melalui satu persidangan yang dianjurkan oleh Persatuan Sepak Raga Pulau Pinang pada tahun 1960, wakil-wakil dari negeri-negeri Persekutuan Tanah Melayu iaitu Selangor, Pulau Pinang, Negeri Sembilan, Kedah dan Singapura bersetuju sebulat suara untuk menubuhkan Persekutuan Sepak Raga Malaya/Malaysia. Hasil daripada pertubuhan ini lahirlah satu pertandingan sepak raga untuk merebut  Piala Emas Khir Johari. Pertandingan yang pertama telah diadakan di Stadium Negara, Kuala Lumpur pada 27 Disember 1962 hingga 28 Disember 1962. Dalam pertandingan yang pertama ini, negeri Pulau Pinang menjadi johan dan naib johan ialah Singapura.

Dalam pertandingan tersebut Tunku Abdul Rahman telah berucap, “Sepak raga bukanlah suatu permainan baharu di negeri ini bahkan ia telah dimainkan turun-temurun dari zaman datuk nenek kita. Kemenangan sahaja bukanlah menjadi tujuan dalam satu-satu pertandingan itu, kerana tujuan itu diadakan ialah untuk membangkitkan kegemaran dan meninggikan darjah permainannya.”

Pada tahun 1965, negara Malaysia menjadi tuan rumah bagi Sukan Semenanjung Asia Tenggara (SEAP). Pada tahun ini juga buat kali pertama sepak raga dibawa ke peringkat antarabangsa dengan nama sebagai sepak takraw. Disini juga pingat emas pertama sukan Sukan SEAP berjaya dirangkul oleh Malaysia. Sejak itu, Malaysia menjadi kuasa besar dalam acara tersebut dan mengekalkan dominasi selaku pemenang pingat emas dalam temasya dwi tahunan itu. Bermula Sukan SEAP, Kuala Lumpur 1971 sehinggalah Sukan SEA Singapura 1983, Malaysia tidak pernah tidak membawa pulang pingat emas. Dunia sepak takraw telah melahirkan banyak bintang takraw Malaysia. Antara nama-nama lagenda sepak takraw yang terhasil ketika itu ialah Adnan Saidin (killer), Kamarudin Salleh (tekong), Md Noor Hj. Ali (killer), Mohd Nor Osman (feeder), Jamal Din (tekong), Marzuki Daud (killer) dan ramai lagi nama yang mengharumkan nama negara dalam arena sepak takraw negara.

Generasi hari ini harus tahu bahawa pasukan sepak takraw negara yang menyertai Sukan SEA di Jakarta pada 1979, berjaya merangkul pingat emas, sehingga meletakkan negara sebagai pasukan handalan Asia Tenggara. Pada 1980, Persatuan Sepak Takraw Malaysia (PSM) pada masa itu di bawah Tan Sri Samad Idris mengadakan pula siri pertunjukan di Republik Rakyat China, Korea Utara dan Hong Kong, sekali gus sukan ini menembusi minat dalam kalangan negara Asia itu. Selepas itu, rentetan kejayaan bertambah, penaja semakin yakin dan Malaysia adalah pasukan yang amat digeruni dalam aksi peringkat antarabangsa. Semakin ramai jaguh yang lahir, semangatnya tidak pernah pudar dan libasannya, jika direjam maka meledaklah lantai lawan.

Dalam tempoh itu terutamanya sehingga 1983, pasukan Malaysia begitu dominan sehingga menyapu pingat emas di semua Sukan SEAP dan Sukan SEA kecuali Sukan SEAP 1967 di Bangkok, Thailand yang mana Malaysia hanya menang pingat perak dan Sukan SEAP 1969 di Rangoon, Myanmar kerana acara itu  tidak dipertandingkan. Malaysia juga memenangi dua pingat emas di Sukan Asia 1990 di Beijing, China dan satu pingat emas di Sukan Asia 1994 di Hiroshima, Jepun yang menjadi pingat emas terakhir dimenangi pasukan negara di Sukan Asia.

Kemerosotan sepak takraw negara mula merudum setelah kali terakhir memperolehi pingat emas acara berpasukan pada Sukan SEA Manila 1991. Selepas itu, Thailand merampas takhta sebagai kuasa besar sepak takraw antarabangsa. Skuad negara pernah dimalukan oleh Korea dalam Kejohanan Sepak Takraw Antarabangsa (ISTAF) di New Delhi, India. Selain itu, skuad negara juga pernah dimalukan dalam Sukan SEA 2013. Kekalahan itu menyebabkan Malaysia hilang status sebagai satu ‘kuasa besar’ di rantau Asia Tenggara, sekali gus menghakis kedudukan Malaysia dalam sepak takraw di benua Asia.

Bermula pertengahan 1990-an, Thailand muncul sebagai kuasa besar baharu sepak takraw sehingga berjaya membolot semua pingat emas yang dipertandingkan di Sukan SEA dan Sukan Asia. Thailand hanya kehilangan satu pingat emas acara antara regu kepada Malaysia di Sukan SEA 2005 di Manila. Era awal 2002 menyaksikan kemerosotan pasukan sepak takraw negara. Bukan sahaja gagal menyaingi Thailand, malah Malaysia sudah mula tewas kepada pasukan-pasukan yang dulu dianggap belasahan seperti Indonesia, Vietnam, Laos, Myanmar dan Korea Selatan. Dalam Sukan Asia 2014 di Incheon, Korea Selatan, pasukan negara sekadar meraih pingat gangsa dalam acara berpasukan selepas tewas kepada Thailand di peringkat separuh akhir.

Walau bagaimanapun, kelukaan demi kelukaan pasukan takraw negara terubat dalam Sukan Asia 2018 apabila pasukan negara kita berjaya menewaskan pasukan tuan rumah iaitu Indonesia.  Sukan SEA Ke-30 akan diadakan pada tahun 2019 di Manila, Filipina. Untuk sukan tersebut, Majlis Sukan Negara (MSN) telah menyasarkan atlet negara akan memperoleh antara 93 hingga 96 pingat emas. Sayangnya, acara sepak takraw tidak termasuk dalam senarai tersebut. Mungkin ada sedikit rasa memandang rendah setelah kekalahan demi kekalahan yang dialami oleh pasukan sepak takraw negara kita. Pasukan takraw negara harus memperkuat semangat dan keazaman untuk mengulangi kejayaan dalam Sukan Asia 2018 ke Sukan SEA Ke-30 pada tahun 2019 nanti.


Kenapa Tangan Kita Selalu Berpeluh?

“Doktor, tapak tangan saya berpeluh banyak sangat sampai tak boleh buat kerja. Kenapa, ya?”

Ada tak antara kau orang alami masalah macam ni? Meh baca!

Kondisi ini dinamakan hiperhidrosis, iaitu peluh berlebihan adalah keadaan di mana terdapat peluh di luar keperluan fisiologi badan. Kondisi ini tidak membahayakan nyawa, namun boleh memberi kesan yang ketara ke atas kualiti hidup individu yang mengalaminya:
— Kerap mengelap tangan
— Sukar pegang barang, menulis dan bermain alat muzik
— Sukar beriadah atau bersukan
— Malu bersosial kerana badan dan ketiak berpeluh
— Bau busuk di bahagian ketiak dan kaki

Hiperhidrosis ini mungkin disebabkan faktor keturunan. Ia lazimnya bermula di zaman kanak-kanak atau remaja. Ada sesetengahnya, hilang setelah mencapai umur dewasa, namun ada sesetengahnya berterusan hingga ke tua.

Apa puncanya?
— Hiperhidrosis Primer:
Berlaku apabila sistem saraf simpatetik yang mengawal aktiviti kelenjar peluh, terlalu aktif. Namun, punca ia berlaku masih tidak diketahui. Biasanya berlaku di tapak tangan dan kaki, serta ketiak. Sesetengahnya di muka dan di belakang badan.

— Hiperhidrosis Sekunder:
Berlaku disebabkan oleh penyakit seperti kencing manis, obesiti, hipertiroidisme, jangkitan seperti batuk kering (tuberculosis) dan kanser kelenjar limfa seperti limfoma. Secara amnya ia memberi kesan kepada seluruh badan.

Selain itu, ada beberapa pemangkin kepada kondisi ni!
— Tekanan emosi
— Senaman
— Kepanasan/Haba
— Makanan pedas(Tak boleh makan Samyang. Haha)

Apakah pilihan rawatan yang ada?

— Ubat topikal antipeluh
Boleh gunakan spray antiperspiran dan deodoran komersial yang boleh di dapati di pasaran. Jika tidak berkesan, gunakan aluminium klorida heksahidrat. Ia memerlukan penggunaan setiap hari untuk 7 hingga 10 hari terawal berturut-turut, kemudian sekali seminggu untuk mengekalkannya.

— Ubat makan antipeluh
Ubat antikolinergik berfungsi dengan menghalang aktiviti asetilkolina yang bertanggungjawab mengaktifkan sistem simpatetik. INi akan mengurangkan penghasilan peluh. Contoh ubat antikolinergik: glycopyrrolate dan propantheline bromida.

— Iontophoresis
Ia adalah proses mengalirkan tenaga elektrik menerusi lapisan kulit menggunakan air paip sebagai media. Pada awal sesi rawatan, ia mengambil masa lebih kurang 20 minit setiap 2 atau 3 hari. Selepas itu setiap sesi rawatan boleh dijalankan setiap 2 minggu.

— Suntikan Botulinum Toxin (botox)
Rawatan ini melibatkan suntikan botox pada kawasan yang terlibat dan perlu diulangi setiap 4 hingga 5 bulan. Kesan daripada pengambilan botox termasuk rasa sakit dan lemah otot yang sementara.

— Pembedahan Simpatektomi Toraks Endoskopi (ETS)
Prosedur ini hanya boleh dilakukan jika langkah-langkah yang lain telah gagal. Pakar bedah akan membuat pembelahan kecil di bawah ketiak dan memasukkan instrumen endoskopik khas ke dalam dada untuk memotong saraf yang terlibat dengan kelenjar peluh.

Jika kau orang ada tanda-tanda hiperhidrosis, kau orang jumpalah doktor. Doktor akan periksa sebab anda alami hiperhidrosis, dan kemudian mencadangkan rawatan yang sesuai untuk anda.

Ohya! Sebelum orang tanya, biar aku beritahu perkara ini dulu:— penggunaan antiperspiran dan deodoran masih belum terbukti secara jelas menyebabkan kanser. Jadi, silakan pakai antiperspiran dan deodoran.


Betul Ke Rakyat Thailand Sembah Raja Mereka?

Kalau tengok waktu Hari Pertabalan Rama X, iaitu Raja Vajiralongkorn pada tahun 2019, ada satu bahagian upacara menunjukkan semasa golongan Istana turun mengadap baginda, mereka diwajibkan duduk berlutut serta menundukkan badan dan kepala seperti berada dalam posisi menyembah.

Oleh itu, dalam budaya masyarakat Thai Buddha sememangnya wujud kepercayaan menganggap seorang Raja itu sebagai jelmaan tuhan,

Sang Raja harus melalui beberapa syarat-syarat yang lain untuk diberi pengiktirafan tertinggi, maksudnya bila bergelar seorang Raja tak selamanya baginda akan di’sembah’ atau dihormati sepanjang hayat selagi tidak menepati syarat-syarat penting, atau selagi tidak dapat dibuktikan melalui pengorbanan atau jasa-jasa baik untuk rakyat. Hal ini akan dikupas secara terperinci nanti.

Sebagai contoh, ketika Raja Bhumibol Adulyadej m-ninggal dunia pada tahun 2016, jutaan rakyat Thailand meratapi pemergian baginda selama beberapa hari bahkan memakan masa selama beberapa minggu untuk memberi ruang pada rakyat Thailand berkabung. Ini bermakna pasti ada sesuatu yang terkesan di dalam dihati rakyat Thailand, iaitu melalui jasa-jasa besar yang dibuat sepanjang hayat baginda sehinggakan rakyatnya terlalu menyanjungi baginda.

Berbalik pada topik asal, untuk mengetahui dengan lebih lanjut mengenai jasa-jasa baik yang boleh dijadikan contoh, perlu ‘flashback’ kembali Sejarah Thai era Raja Taksin untuk menjawab persoalan tadi.

Sejarah Taksin & Thonburi

Secara ringkas, Pada 1767 Ibu Kota Ayutthaya yang terletak dalam daerah Phra Nakhon Si Ayutthaya diser-ng secara mendadak dan kemudian Kota itu jatuh ke tangan Burma(Myanmar).

Dalam keadaan huru-hara dan tak menentu dalam Kota Ayutthaya masa tu, muncul dua orang lelaki yang bakal mengubah Sejarah Thai moden pada masa akan datang, Lelaki tersebut ialah Taksin dan Chakri.

Sukanya hendak menyentuh sedikit biografi tentang mereka berdua ini kerana mereka merupakan pemimpin terpenting pada masa itu.

Dalam hal ini, Taksin dan Chakri kedua-duanya memegang jawatan rendah dalam susunan pangkat golongan Khunnang/Bangsawan Siam zaman Kerajaan Ayutthaya.

Taksin yang bergelar Phraya pada waktu itu dilantik sebagai Gabenor di Wilayah Kamphaengphet, Wilayah itu sebenarnya tak ada kepentingan sangat dari segi sosiopolitik.

Ayah kepada Taksin merupakan seorang berbangsa Cina benama Hai-Hong, manakala ibunya merupakan gadis jelita berasal dari Tanah Siam.

Manakala Chakri pula, atau nama aslinya ialah Thongduang memegang jawatan lebih rendah daripada Taksin, iaitu sebagai wakil diraja atau luang yokkrabat di wilayah Ratburi.

Cukup tidak diduga bagaimana dua orang pegawai Istana Ayutthaya berpangkat paling rendah ini akan mencatat Sejarah Siam di luar jangkaan.

Secara lebih ringkasnya, Taksin muncul sebagai seorang Raja baharu yang bergelar Chao Phraya Taksin yang memimpin masyarakat Siam, lalu mengasaskan Dinasti Thonburi pada 1767 selepas kehancuran Ayutthaya.

Bermula dari tahun 1768, 1770, 1772, 1773, 1774, 1775 sehingga 1777 Siam sering dilanda ser-angan Burma, malah ser-ngan itu berjaya dipatahkan dibawah pimpinan Raja Taksin.

Taksin sebagai wira bagi bangsa Siam dan baginda merupakan pemimpin yang bertanggungjawab bagi menyatupadukan kembali wilayah Siam setelah diancam Burma.

Kehebatan Taksin terletak pada kebolehan strategi per-ngnya, kerana baginda memiliki kemahiran yang mengagumkan serta berpengalaman, maka dengan itu menjadi kelebihan besar buat Siam bagi menangani ser-ngan balas malah dapat menipis dengan mudah justeru memperolehi kejayaan dalam menentang musuh tradisionalnya iaitu Burma.

Falsafah Agama dan Politik

Di dalam Phongsawadan Krung Thonburi/Sejarah Zaman Thonburi melaporkan tentang aspek terpenting yang sering ditekankan oleh Taksin.

Menurut falsafah Taksin, keruntuhan dan kegagalan empayar Ayutthaya berpunca daripada Raja-Raja terdahulu, yakni Raja memerintah Ayutthaya mengabaikan ajaran Buddha dan dan apa-apa yang berlaku akibat karma.

Taksin menunjukkan sisi baik dan sikap bertimbang rasa, tidak hairan mengapa baginda merupakan calon paling layak memegang tampuk pemerintahan.

Mengambil dari petikan dalam Phongsawadan Bahagian 66, Taksin menerangkan seperti berikut:-

“Sekiranya seseorang raja yang bertanggungjawab memelihara dan menjamin keselamatan negara tidak mentadbir mengikut undang-undang dan adat resam masyarakat dengan ubekha/ketenangan, iaitu tidak menjatuhkan hukuman yang patut kepada sesiapa yang melakukan kesalahan, atau tidak menganugerahkan sesiapa yang layak, ini akan memusnahkan negara.

Aku[Taksin] bersumpah bahawa aku tida ingin menjadikan raja dengan sebab-musabab duniawi, aku berhasrat hanya menentukan peluang kepada semua makhluk supaya mereka dapat hidup dalam suasana yang tenteram dan damai serta mengikut dharma yang akan membolehkan mereka mencapai nirvana. Sekiranya sesiapa pun yang lebih layak tentutannya daripada aku untuk menanggung beban diraja ini, aku bersedia serta sanggup menyerahkan kedudukan aku kepadanya. Aku akan mengikut cara hidup pertapaan.”

Masa zaman Taksin, aspek pertama yang ditugaskan baginda adalah memulihkan kembali institusi keagamaan Buddha yang telah lama diabaikan pemerintah terdahulu. Dengan memulihkan institusi agama, kepercayaan agama yang kuat di kalangan rakyat dapat mewujudkan susana moral tertinggi demi mencapai kemakmuran.

Taksin digambarkan sebagai pemimpin yang berpegang kuat pada agama, Taksin mengasaskan tuntutan baginda kepada agama Buddha mazhab Theravada.

Dalam tuntutan berkaitan pencapaian ilmu keagamaan, Taksin menegaskan kedudukan baginda sebagai Sotapana, iaitu seorang yang telah mencapai ilmu agama peringkat tertinggi, iaitu peringkat Nirvana atau Makrifat.

Namun, Taksin mendakwa golongan sami-sami biasa berkedudukan lebih rendah daripada baginda dan perlu menyembah Taksin. Walaupun Taksin bukan sami tapi ilmu keagamaan baginda sudah mencapai peringkat arahat, Menurut ajaran Buddha, seseorang yang telah mencapai arahat memang berkedudukan lebih tinggi daripada sami-sami biasa.

Dengan itu, Apakah yang menjadikan ‘pegawai’ ini diangkat menjadi raja.?

Iaitu sifat Bun-Baramii, jasa baik dan mempunyai moral tertinggi itu yang menjadikan baginda raja yang sah dan berdaulat. Jasa baik dan moral tertinggi(Bun-Barami) ini yang meningkatkan tarafnya menjadi Raja. Calon Takhta yang berdasarkan pertalian darah tidak lagi penting.

Oleh itu, hendak menjadi raja yang dihormati dan disembah wajib memiliki sifat dan ciri-ciri di atas, Masyarakat Thai tidak ‘menyembah’ sembarangan. Buktinya berlaku pada Taksin sendiri, walaupun baginda berjaya menyatupadukan wilayah Siam, Malangnya dengan sikap fanatik dan k-jam terus menghapuskan nilai-nilai moral yang dicipta, sehingga menyebabkan huru-hara di Thonburi. Taksin dituduh kurang siuman dan digulingkan pemberontak lalu dihukum b-nuh.

RUJUKAN:

Sejarah Thai Zaman Bangkok 1767 – 1957 – Kobkua Suwannathat-Pian(Dewan Bahasa dan Pustaka)


Yahudi Pulau Pinang

Jangan terkejut kalau negara kita pernah didiami orang Yahudi. Tak pelik sebenarnya memandangkan negara kita pernah dijajah kuasa asing suatu masa dulu.

Bangsa Yahudi pernah hidup bebas di Pulau Pinang sehingga hujung tahun 1970-an. Selain Penang, mereka juga mendiami tempat-tempat lain seperti Negeri Sembilan dan Melaka.

Orang Yahudi Malaysia terdiri daripada keturunan Yahudi Sephardi yang tinggal dalam kalangan orang Serani, Yahudi Mizrah (majoritinya adalah orang Yahudi Baghdadi), Yahudi Cochin dari India dari Yahudi Ashkenazi.

Yahudi dan Melayu mula berinteraksi pada abad ke-9 di sungai Lembah Bujang.

Kedatangan Yahudi Baghdadi ks Pulau Pinang mungkin berlaku di hujung abad ke-18 di zaman penjajahan British sekaligus menarik keluarga pedagang Yahudi seperti Sassoons dan Meyers dari India.

Penghijrahan Yahudi dari wilayah Uthmaniyyah Baghdad juga berlaku akibat penganiayaan gabenor Dawud Pasha, yang memerintah dari tahun 1817 hingga tahun 1831.

Orang Yahudi Baghdadi pertama mula menetap di Pulau Pinang ialah Yehezkiel Aaron Manasseh. Berhijrah dari Baghdad pada 1895 dan menjadi satu-satunya Yahudi yang mengamalkan pegangannya di Tanah Melayu selama 30 tahun sehingga selepas Perang Dunia Pertama.

Komuniti Yahudi di Tanah Melayu dipindahkan ke Singapura pendudukan Jepun. Sebahagian daripadanya dibunuh dan dikebumikan di sana.

Komuniti Yahudi Armenia di Pulau Pinang hampir lenyap sejurus tamat Perang Dunia Kedua. Selepas perang, sebahagian besar daripada mereka berhijrah ke Australia, Singapura, Amerika Syarikat dan Palestin (ketika Israel mula ditubuhkan).

Tahun 1963, kira-kira 20 keluarga Yahudi yang masih ada di Malaysia.

Tanah perkuburan Yahudi di Georgetown di persimpangan Jalan Yahudi menjadi bukti keberadaan Yahudi di Pulau Pinang.

Perkuburan ini dianggap perkuburan Yahudi tertua di Malaysia. Ukiran batu nisan menunjukkan tarikh terawal pada tahun 1805 dan yang terkini pada tahun 2011, kubur Yahudi terakhir di pulau itu.

Kira-kira 107 kubur yang kebanyakannya menyerupai ossuari yang biasa dijumpai di Palestin.

Oleh: Azizul Farhan

Mari singkap helaian sejarah Yahudi dan Bani Israil di dalam KITAB TAMADUN YAHUDI. Dapatkan di Shopee kami dengan diskaun menarik sempena JUALAN PASCA PBAKL: https://bit.ly/3MkDT6b


Kisah Perak ‘Merampas’ Jajahan Siam

Kisah bagaimana Perak ‘menakluk’ wilayah Hulu Perak (asalnya sebahagian negeri Reman, bekas wilayah Kesultanan Patani) dari genggaman Siam adalah satu sejarah epik yang tidak ada sepertinya dalam sejarah Melayu. Ia memperlihatkan bagaimana seni diplomasi dan muslihat politik yang sangat halus dimainkan oleh sultan Perak bersama para pembesarnya bagi mempengaruhi British seterusnya mendesak kuasa kolonial itu bertindak bagi pihak negeri Perak merampas sebahagian wilayah Patani dari hegemoni Siam.

Walaupun kerajaan Siam berusaha keras untuk menghalang Perak mengambil wilayahnya namun Perak begitu bijak bermain catur di belakang kuasa British yang juga merupakan ‘sahabat baik’ Kingdom of Siam.

Sekalipun kerajaan Siam ketika itu diperintah oleh rajanya yang agung yakni Chulalongkorn The Great, namun raja Thai itu sendiri tidak mampu menghalang sultan Perak dan para pembesarnya sesukahati mengambil sedikit demi sedikit jajahannya, yang memakan masa kira-kira 25 tahun.

Terdapat beberapa peringkat kemaraan negeri Perak menduduki Hulu Perak yang asalnya adalah sebahagian dari negeri Reman yang luas.

1) Anjakan sempadan tradisional Perak-Patani yang asalnya di Rantau Ulu, sekitar Kuala Temong dan Kuala Sungai Pelus di Chegar Galah bertambah sehingga ke Durian Pipit.

2) Tahun 1884. Dari Durian Pipit sehingga Bukit Naksah. Ini membenarkan Perak menduduki seluruh Lembah Lenggong yang meliputi Kota Tampan dan Temelong.

3) Penduduk Perak bersama seorang pegawai British bernama Hubert Berkeley memindahkan batu sempadan Perak-Reman sehingga ke Kubang Gendang di Kuala Kuak secara muslihat.

4) Tahun 1899. Kawasan Lembah Grik dan Temenggor diserahkan kepada Perak.

Namun Perak mahukan lebih lagi yakni kawasan yang terkaya di selatan Reman, yang mana ia meliputi Klian Intan, Klian Indah, Rui sehingga ke Kroh. Kawasan inilah yang kaya dengan hasil galian bijih timah dan banyak perusahaan bijih dijalankan di sini. Chulalongkorn cuba menghalang ‘ketamakan’ Perak yang mempergunakan British bagi merampas jajahannya yang penting itu namun kehendak besar Perak tidak mampu dihalang lagi.

5) Tahun 1909. Kawasan Klian Intan dan sekitarnya berjaya menjadi milik Perak.

Chulalongkorn menyedari impian Perak yang keterlaluan ini berusaha menghalang perkara ini dengan sokongan Tuan Jagong (raja Reman), wakil pemerintahnya di Reman. Kemuncaknya ialah pada satu mesyuarat diraja Siam, Chulalongkorn bertegas dengan menyatakan “British would not be allowed to lease the district of Reman”. Namun dengan termeterainya Perjanjian Sempadan 1909, Chulalongkorn terpaksa berpuashati dengan hakikat Perak mendapat habuan besar yakni kawasan seluas 2300 batu persegi yang meliputi Klian Intan, Klian Indah, Klian Mas, Rui, Keroh, Empat Air, Belum, Tapong dan Temenggor yang kini boleh kita saksikan dalam peta moden negeri Perak darul Ridzuan. Semua lombong-lombong terkaya di selatan Reman menjadi milik Perak berserta fasiliti tercanggih di Tanah Melayu ketika itu di mana ia dilengkapi jentera bertenaga elektrik dan sistem pengangkutan bijih menggunakan wayar kawat.

Penduduk Patani yakni rakyat Reman yang memang sedia lemah dan tersepit di antara dua kuasa besar Siam dan kolonial British yang mana kedua-duanya di bawah percaturan kerajaan negeri Perak di bawah Sultan Idris I dan para pembesar Perak terpaksa menerima bahawa kini mereka adalah rakyat negeri Perak dan bukan lagi rakyat jajahan Siam.

Walaupun terpisah dengan sanak-saudara di sebelah wilayah Siam, namun lama-kelamaan mereka menerima bahawa nasib mereka lebih baik bernaungkan kerajaan sultan Perak daripada ditindas berterusan di bawah pentadbiran kukubesi Siam.


Halau Semua Warga China Sampai Semuanya Selesai!

Amerika Syarikat merupakan negara yang sangat tinggi dari segi kesedaran awam tentang kepentingan pencegahan. Di sebalik segala perancangan teliti Jabatan Kesihatan Persekutuan dibawah Setiausaha Mike Leavitt, sebuah pusat bandaraya mewah dilanda krisis kesihatan.

San Diego yang terletak di California mempunyai populasi sekurang-kurangnya 1.3 juta pada tahun 2008. Seramai inilah dalam ambang b4h4ya ekoran penularan w4b4k. Bermula pada bulan Januari, sebuah keluarga anti-vaksin baru sahaja balik dari Switzerland tanpa menyedari bahawa anak tujuh tahun mereka sudah dij4ngkiti virus campak (CDC, 2008).

Segala langkah drastik diambil Amerika Syarikat. Subsidi diberikan kepada vaksinasi untuk memelihara jutaan orang. Satu suntikan hanya bernilai AS$10, itupun ada pelepasan untuk orang betul-betul susah. Sebanyak 1,745 jam diluangkan untuk memb4nteras peny4kit ini. Dan kos perubatan mencecah AS$1,347 setiap kes.

Di sini jelas dua perkara: (1) mencegah adalah jauh lebih baik daripada mengubati dan (2) tiada manfaat ekonomi apabila rakyat uzur dengan peny4kit berj4ngkit.

12 tahun kemudian, situasi hampir sama telah berlaku di Asia Tenggara. Walaupun virus korona (2019-nCoV) telah tiba di negara-negara Barat seperti Amerika Syarikat dan Perancis, semua dilihat sangat bersedia untuk mengawalnya. Rakyat Malaysia telah melafazkan syukur selepas empat individu China yang disyaki disahkan negatif (Tang & Timbuong, 2020). Namun kelegaan ini tidak bertahan lama, kerana dua hari selepas itu tiga warga China telah sah menghidapi 2019-nCoV.

Ketiga-tiga individu ini terj4ngkit selepas didapati berada berdekatan dengan mangsa virus di Singapura. Kemudian mereka pula pergi ke Johor Bahru dimana simtom mula dilihat. Dan dari Johor Bahru, kerajaan menggegaskan mereka ke Hospital Sungai Buloh yang merupakan Pusat Kawalan Peny4kit Berj4ngkit Negara.

Jabatan Kesihatan memang sudah lama mengamalkan perkara pertama iaitu pencegahan diutamakan berbanding rawatan. Namun gandingan bersama jabatan telah bercanggah selepas kerajaan enggan menerima hakikat dengan perkara kedua.

Menurut Menteri Pelancongan, Seni dan Budaya, rakyat Malaysia tidak boleh berlaku diskriminasi terhadap pelancong-pelancong China (Tharanya, 2020). Hujah Mohamaddin Ketapi ialah, “pelancong yang masuk ke negara ini disaring terlebih dahulu di pintu masuk negara, termasuk lapangan terbang.”

Ternyata saringan Malaysia tidak berkesan, kerana tiga orang yang kini berada di Hospital Sungai Buloh sebenarnya memasuki Johor daripada Singapura. Kelonggaran Malaysia terhadap China telah mendedahkan risiko teruk terhadap, sekaligus menganiayai rakyat Johor yang turut berwaspada dengan penularan Influenza A. Lebih menjengkelkan lagi, Dr Mahathir pula berhujah bahawa kerajaan “tiada rancangan untuk melarang pelancong China memasuki negara buat masa ini.” (Bernama, 2020).

Malah Malaysia juga tidak akan mengkaji semula pengecualian visa 15 hari yang diberikan kepada China. Kerajaan masih nekad untuk meneruskan status quo iaitu memeriksa semua pelancong yang datang terutamanya dari China. Tindakan ini memang gila, sedangkan Amerika Syarikat dahulu pun mengambil langkah efektif iaitu dengan memagar penularan pada masa rawatan diberikan.

Tiada masalah politik boleh berlaku andainya tindakan sedemikian diambil. Malaysia bukan tidak pernah mengusir rakyat China. Tiga warganegara China pernah dihalau kerana menvmbvk pegawai-pegawai imigrasi di Lapangan Terbang Antarabangsa Kuala Lumpur Kedua (Bernama, 2019). Selepas itu, Mahkamah Malaysia turut menjatuhkan hukuman pengusiran terhadap ratusan warga China kerana terlibat dalam pencabvlan undang-undang imigrasi dan penipuan atas talian (Ali & Nisha, 2019).

Jadi jika China tersinggung kerana sebarang penutupan pintu, itu bermaksud pihak kerajaan Malaysia sendiri tidak pandai berunding. Filipina dengan berani dan lantang telah mengusir warga China terutamanya daripada Wuhan (Malasig, 2020). Yang disahkan negatif pun akan dihalau sama.

Memang benar sekarang 15 negara (selain Malaysia) sedang membuat pencegahan. Dan tiada suatu pun seperti Amerika Syarikat, Ausralia dan Belanda misalnya mengambil langkah menutup pintu. Namun untuk mengatakan jangan diskriminasi pada ketika negara diambang j4ngkitan – dan mengumumkan ketiadaan perancangan pada hari pengesahan, jelas menunjukkan kerajaan tidak bertenaga untuk menguruskan masalah ini dengan aktif.

RUJUKAN:

Ali, N. & Nisha, D. (2019, December 16). Malaysian Court Charges Hundreds of Chinese Nationals for Alleged Immigration Violations. Benar News. Retrieved from https://www.benarnews.org/english/news/malaysian/Chinese-nationals-arrested-12162019145952.html

Bernama. (2019, September 3). 3 Chinese nationals deported over assault of immigration officers at KLIA2. Channel News Asia. Retrieved from https://www.channelnewsasia.com/news/asia/chinese-nationals-deported-klia-assault-officers-11867304

Bernama. (2020, January 25). Koronavirus: Tiada rancangan larang kemasukan pelancong China. Sinar Harian. Retrieved from https://www.sinarharian.com.my/article/67382/BERITA/Nasional/Koronavirus-Tiada-rancangan-larang-kemasukan-pelancong-China

CDC. (2008, February 22). Outbreak of Measles San Diego California, January-February 2008). CDC. Retrieved from https://www.cdc.gov/mmwR/preview/mmwrhtml/mm57e222a1.htm

Malasig, J. (2020, January 24). Philippine government’s order to deport travelers from Wuhan: Was it too late? Interaksyon. Retrieved from http://www.interaksyon.com/politics-issues/2020/01/24/160692/coronavirus-wuhan-deportation-order-aklan-philippines/

Tang, A. & Timbuong, J. (2020, January 23). Health Ministry: Four suspepected cases test negative for Wuhan virus (updated). The Star Online. Retrieved from https://www.thestar.com.my/news/nation/2020/01/23/health-ministry-three-suspected-cases-negative-for-coronavirus-one-still-pending

Tharanya, A. (2020, January 22). Jangan diskriminasi pelancong China. BH Online. Retrieved from https://www.bharian.com.my/berita/nasional/2020/01/649090/jangan-diskriminasi-pelancong-china


Perang Salib Ketiga: Kepungan Acre

Tindakan Nekad Guy De Lusignan

Raja Guy dari Jerusalem yang telah ditawan semasa Pertempuran Hattin dibebaskan oleh Sultan Salahuddin setelah beberapa bulan. Baginda pergi ke Tyre, salah satu kota yang belum dikuasai oleh Salahuddin. Tetapi apabila baginda dan isteri baginda, Sibylla tiba di pintu kota Tyre, mereka tidak dibenarkan masuk.

Penguasa kota tersebut ialah seorang bangsawan yang berasal dari Eropah bernama Conrad dari Montferrat. Beberapa bulan sebelum kedatangan Guy, Conrad telah berjaya memimpin pertahanan Tyre untuk menghalang kota tersebut daripada dikuasai oleh Salahuddin. Kejayaan ini menyumbang kepada prestijnya dan pengaruh Conrad mula tersebar di kalangan pemimpin dan bangsawan kerajaan-kerajaan Salib.

Apabila Guy sedar bahawa baginda kehilangan bukan sahaja kerajaan dan kuasanya, baginda mengambil keputusan untuk mengepung Kota Acre. Kota Acre yang dikuasai oleh tentera Islam selepas pertempuran Hattin adalah satu peluang untuk baginda mengembalikan maruahnya yang tercalar.

Kota Acre merupakan sebuah kota pelabuhan yang menjadi tumpuan pedagang dan merupakan jalan masuk penziarah di Syria. Kekuatan ekonomi dan kedudukan strategik kota juga itu akan menjamin pengaruh dan kekayaan kepada Guy. Walau bagaimanapun, merampas kota itu daripada tentera Islam bukannya tugas yang mudah. Selain tembok yang kukuh, kota itu mempunyai pertahanan semulajadi dalam bentuk laut Meditranean yang terbentang luas di sebelah barat dan selatan kota tersebut.

Tetapi Guy nekad. Baginda tidak akan hilang dalam lipatan sejarah begitu sahaja.
Apabila Guy dan bala tenteranya memulakan kepungan pada penghujung Ogos 1189, mereka bertapak di sebelah timur kota. Guy memilih untuk menjadikan sebuah bukit di Toron sebagai markasnya.

Salahuddin bertindak balas dengan memimpin bala tenteranya untuk mengepung bala tentera Guy yang sedang mengepung Acre. Bersama baginda adalah bala tentera Islam dari kota-kota Islam lain di seluruh Syria. Anak baginda, al-Afdal dan juga anak saudara baginda, Taqi al-Din turut memimpin bala tentera masing-masing. Selain itu baginda disertai panglima-panglima tentera yang baginda percayai seperti Keukburi. Baginda sudah bersedia untuk kepungan yang panjang.

Pada mulanya Guy mempunyai jumlah tentera yang sedikit. Tetapi lama-kelamaan baginda disertai oleh bala tentera Salib dari segenap ceruk rantau Eropah dan Syria. Selain sebagai tentera tambahan, baginda juga mendapat bekalan daripada penyertaan bala-bala tentera ini. Perang Salib Ketiga sudah dilancarkan oleh paus di Rom dan ini Acre adalah medan tempur pertama konflik itu. Bahkan musuh Guy sendiri iaitu Conrad dari Montferrat turut menyertai bala tentera Salib dalam kepungan itu.

Sepanjang kepungan yang mengambil masa hampir dua tahun itu, pertempuran antara bala tentera Salahuddin dan bala tentera Salib berlaku di darat dan di laut. Ada ketika Salahuddin memenangi pertempuran tetapi tidak berjaya mengambil kesempatan untuk menamatkan terus kepungan. Pada satu ketika Salahuddin terpaksa mengubah kedudukan bala tentera utamanya lebih jauh dari kedudukan asal dan ini menambahkan keyakinan tentera Salib. Mereka membina benteng dan menggali parit dengan lebih dalam selain terus menerus mendapat bekalan dan tentera.

Walaupun Salahuddin mempunyai kelebihan jumlah tentera, baginda sendiri terpaksa membahagi bala tenteranya serta perhatiannya antara dua medan. Di sebelah utara Syria, ancaman dari bala tentera Salib yang dipimpin oleh Maharaja Empayar Suci Rom iaitu Frederick Barbarossa semakin membelengu baginda.Maharaja Frederick sedang mara bersama 200,000 orang tentera Salib dan merupakan ancaman utama apabila baginda tiba nanti.

Bala tentera Salib pimpinan Frederick ini telah berjaya mengalahkan Kesultanan Seljuk Rom dan menduduki ibu kota kesultanan tersebut di Konya. Ini menyebabkan baginda memberi amaran kepada kubu-kubu baginda di sana untuk bersedia serta menyediakan bala tentera untuk menghadapi maharaja German tersebut.

Laut Berapi dan Daratan Berdarah

Laut Meditranean yang menjadi nadi perdagangan di Syria juga menjadi penyelamat kepada Guy dan bala tenteranya. Jalan laut tersebut menjadi jalan utama untuk bala tentera Salib dari segenap Eropah untuk memberi bantuan kepada kepungan baginda di Acre.

Kapal-kapal Eropah ini bukan sahaja menjadi pengangkut tentera dan bekalan, malah ada antaranya yang menjadi bahan mentah untuk membina enjin kepungan seperti trebuchet dan menara kepungan. Malah hanya beberapa bulan selepas kepungan bermula, ada antara kapal yang tiba ini membawa pelacur-pelacur untuk kegunaan tentera-tentera Salib.

Selain menjadi jalan utama ke Acre, laut Meditranean juga membolehkan tentera-tentera Salib untuk mengancam pusat kerajaan Salahuddin sendiri iaitu Mesir.

Walaubagaimanapun, perairan itu juga memainkan peranan utama buat bala tentera Salahuddin. Melalui jalan laut itulah Salahuddin menghantar kapal-kapal untuk membekalkan makanan kepada pasukan pertahanan Acre dan juga menjadi metod komunikasi antara mereka. Sehinggakan apabila jalan laut tersebut dikawal dengan ketat oleh kapal-kapal musuh, Salahuddin mengarahkan kapal bekalan menyamar sebagai kapal musuh untuk ke pelabuhan Acre.

Penyamaran ini dicapai dengan krew-krew kapal ini mencukur janggut dan mengenakan pakaian yang digunakan oleh tentera salib. Selain itu mereka juga meletakkan beberapa ekor khinzir di atas kapal untuk melengkapkan penyamaran. Kapal ini juga akan memulakan pelayaran mereka dari sebelah utara yang dipenuhi jajahan Kerajaan Salib.

Tetapi taktik ini tidak dapat diteruskan setelah beberapa kali berjaya kerana kapal-kapal musuh telah mengesan muslihat ini. Untuk menghalang pasukan pertahanan Acre daripada terus menerima bantuan, pihak tentera Salib dengan bantuan daripada kapal-kapal dari kota Eropah seperti Pisa, juga melancarkan serangan dari laut ke atas Acre.

Pernah satu ketika kapal-kapal tentera Salib menggempur Menara Lalat yang melindungi pelabuhan Acre. Mereka menggunakan Api Greek, manjanik, pelontar nafta dan pemanah busur silang. Tetapi serangan itu gagal apabila arah angin berubah, sekaligus mengubah arah serangan api yang mereka gunakan ke arah kapal-kapal mereka.

Selain menghantar bekalan, Salahuddin perlu sentiasa berhubung dengan pasukan pertahanan Acre. Untuk mencapai tujuan ini, baginda menggunakan merpati. Apabila bekalan burung merpati habis, penyelam-penyelam yang berani pula dihantar untuk menyelam ke dalam Laut Meditranean yang dikawal ketat kapal-kapal musuh. Walau bagaimanapun, ramai antara mereka yang syahid kerana lemas ataupun diserang tentera musuh.

Kepungan Yang Panjang

Tetapi keadaan bala tentera Salib yang dipimpin Guy juga dibelengu masalah dan cabaran tersendiri. Apabila isteri Guy iaitu Ratu Sybilla mangkat semasa kepungan, kedudukan Guy sebagai Raja Jerusalem mula dipertikai. Guy yang menjadi raja kerana mengahwini Sybilla yang merupakan waris Jerusalem dikatakan tidak layak lagi menjadi raja selepas kemangkatan isterinya. Ini menyebabkan bala tentera Salib berpecah belah. Ada yang menyokong Guy untuk meneruskan tugasnya dan ada pula yang menyokong seorang lagi pembesar tentera Salib iaitu Conrad dari Montferrat untuk menjadi Raja Jerusalem yang baru.

Selain itu, masalah wabak (yang telah menyebabkan kematian Sybilla dan anak-ananknya) mula merebak di seluruh kem dan menyebabkan kematian.

Kepungan yang berpanjangan itu membuat Salahuddin tidak dapat tidur lena dan semakin uzur. Baginda dan penasihat-penasihatnya bimbang dengan bebanan ekonomi yang terpaksa ditanggung oleh kerajaan baginda untuk kempen peperangan ini. Baginda juga telah berkempen dengan agak lama dan tidak henti-henti sejak sebelum pertempuran di Hattin lagi.

Pada bulan Mei 1190, Salahudin sedikit lega apabila mendapat khabar bahawa Frederick Barbarossa telah mangkat. Walaupun telah memenangi banyak pertempuran serta mengalahkan kerajaan Islam yang menghalang kemaraannya, baginda akhirnya mati lemas semasa merentas sebuah sungai yang mengalir deras. Walaupun bala tentera baginda masih meneruskan perjalanan ke Syria, tahap moral mereka rendah dan jumlah keseluruhan mereka sudah berkurangan.

Salahuddin masih menanti kehadiran dua lagi raja Eropah yang menyahut panggilan Perang Salib iaitu Raja Philip II dari Perancis serta Raja Richard dari England. Ancaman kedua-dua raja itu tidak pernah lari dari mindanya dan membuat baginda tidak senang duduk.

Seketika di Cyprus

Raja Philip II dari Perancis tiba di medan tempur Acre pada April 1191, kira-kira satu tahun enam bulan selepas kepungan Acre dimulakan. Ketibaan Phillip membawa bersama bantuan ketenteraan dan bekalan selain memberi semangat baru kepada bala tentera salib. Philip yang mempunyai kedudukan paling tinggi, terus menjadi pemimpin kepada bala tentera salib yang melakukan kepungan itu.

Tetapi kehadiran Philip merupakan bencana kepada seorang tentera Salib iaitu Raja Guy. Philip baginda memberi sokongan kepada Conrad sebagai raja Jerusalem yang baharu. Guy yang merasakan bahawa kedudukannya semakin tergugat berundur dari Acre dan berlayar ke Cyprus. Tujuannya adalah untuk bertemu dengan Raja Richard.

Beberapa minggu sebelum ketibaan Guy di Cyrus, Richard dan armadanya sedang berlayar ke Acre dari Sicily. Ketika berlayar, beberapa buah kapal dari armada baginda telah terpisah dan hilang. Dalam sebuah kapal yang terpisah ini adalah adik Richard, Joan dan tunang baginda, Berengeria.

Tanpa baginda ketahui, kapal-kapal yang hilang ini berada di perairan Pulau Cyprus, berdekatan dengan pekan Limassol. Pemimpin Cyprus bernama Isaac Komnenus telah bertindak menyerang kapal-kapal ini dan buat menawan orang-orang Richard, adik dan tunang baginda. Apabila Richard dimaklumkan tentang berita ini dari seorang tenteranya yang berjaya melarikan diri, baginda segera ke Cyprus.

Apabila Richard sampai di perairan Cyprus dua tiga hari kemudian, baginda lega apabila mendapati bahawa orang-orangnya serta keluarganya yang ditawan sebelum ini telah berjaya melepaskan diri daripada Isaac.

Tetapi Richard tidak akan membiarkan Isaac begitu sahaja. Baginda akan menghukum Isaac atas apa yang berlaku.

Richard mendarat di pantai Limassol keesokan harinya dan bertempur dengan bala tentera Isacc. Pengalaman Richard dalam peperangan di tanah airnya menyebabkan pertempuran itu dengan mudah dimenangi oleh Richard dan Isaac bersama pemimpin-pemimpin tempatan pulau itu pun menyerah diri dan mengadakan perbincangan dengan Richard.

Pada masa inilah Guy mengadap Richard dan memaklumkan kepada baginda akan situasinya. Setelah mendengar rayuan Guy, Richard yang merupakan penaung kepada keluarga Lusignan mengambil keputusan untuk memihak kepada Guy dalam konflik perebutan takhta tersebut. Baginda akan memastikan Guy mendapat haknya.

Perbincangan Richard dengan Isaac pula tidak berakhir semudah itu apabila maharaja Cyprus itu bertindak menukar fikirannya untuk kembali menentang Richard. Richard semakin berang kerana Isaac menyebabkan pelayaran baginda ke Acre tertangguh.

Baguinda mengambil keputusan untuk menakluk Cyprus.

Tetapi keputusan Richard itu sebenarnya mempunyai kelebihan strategik selain kemarahannya terhadap Isaac. Richard mahu menakluk Cyprus kerana pulau itu mempunyai nilai strategik dalam peperangan di timur.

Cyprus merupakan pusat untuk menghantar tentera dan bekalan makanan dari kota-kota pelabuhan di Eropah ke Syria. Selain itu, pulau itu juga boleh menjadi markas untuk misi penaklukan ke atas Jerusalem dan Syria.

Penguasaan terhadap pulau itu akan memberi manfaat yang bukan sedikit kepada bala tentera Salib dan prestij Richard.

Untuk berhadapan dengan Richard kali ini, Isaac bertindak berkubu di sebuah kubu yang sukar ditembusi di kawasan pergunungan di pulau itu. Baginda berharap Richard akan berputus asa dan meninggalkan pulau itu untuk segera menyertai peperangan di Acre.

Richard pula membahagikan bala tenteranya yang juga disertai bala tentera Guy kepada dua kumpulan. Kedua-dua kumpulan ini berlayar ke sekeliling pulau itu dan menawan kedudukan-kedudukan strategik di persisir. Tugas ini menjadi lebih mudah apabila penduduk-penduduk pulau itu sendiri menyerah diri kerana tidak puas hati dengan pemerintahan Isaac. Selepas beberapa ketika, hampir semua pekan dan kedudukan utama di pulau itu dikuasai oleh Richard dan bala tenteranya.

Taktik Isaac berkubu dan menanti Richar beredar pula gagal apabila Guy berjaya menawan anak perempuan Isaac. Isaac yang sangat sayang kepada puterinya itu akhirnya menyerah diri kepada Richard.

Menurut lagenda, Isaac meminta Richard untuk tidak menahannya menggunakan rantai besi. Richard aku dengan permintaan ini. Baginda sebaliknya menggunakan rantai emas untuk menahan bekas pemerintah Cyprus itu.

Sebelum berangkat ke Acre, Richard meninggalkan beberapa orang kepercayaan untuk mentadbir pulau itu.

Singa dari England

Belum tiba lagi Richard ke Acre, baginda telah menyebabkan kerugian besar kepada Salahuddin. Semasa perlayaran Richard ke Acre, armada baginda telah bertempur sebuah kapal Salahuddin yang memuatkan bekalan dari Mesir untuk pasukan pertahanan Acre.

Pada mulanya kapal bekalan yang lebih besar itu dapat menghadapi serangan-serangan armada Richard. Tetapi apabila menyedari bahawa mereka akan kalah, kapten kapal mengambil keputusan untuk menengelamkan kapal tersebut untuk mengelak bekalan itu daripada jatuh ke tangan bala tentera musuh.

Kemenangan ini dan penakhlukan Cyprus menyebabkan Richard disambut dengan meriah oleh bala tentera salib yang mengepung Acre. Mereka menyambut ketibaan Richard dengan berpesta dari siang sehingga ke malam.

Sebelum ketibaan Richard, Raja Philip merupakan pemimpin de facto bala tentera Salib. Dengan kepimpinan baginda, bala tentera Salib melancarkan serangan demi serangan ke atas tembok Acre. Pada 14 Jun 1191, Phillip dan bala tentera salib melakukan serangan ke atas benteng kota Acre. Walaubagaimanapun, serangan itu berakhir dengan kegagalan kerana Richard tidak turut serta. Baginda telah meminta Richard untuk turut serta dalam gempuran. Tetapi Richard pula memberi alasan bahawa tidak semua bala tentera tiba ke Acre. Baginda tidak akan menyertai serangan-serangan Philip selagi bala tenteranya lengkap.

Kedegilan ini menyebabkan hubungan antara dua raja Eropah ini menjadi semakin teruk. Sebelum ini keputusan Richard untuk memutuskan pertunangannya dengan adik Philip dan mengahwini Puteri Berengeria telah menyebabkan Philip berang dan meneruskan perlayaran ke Acre tanpa menanti Richard. Walaubagaimanapun tidak banyak yang Philip dapat lakukan dengan tindakan Richard ini. Mereka sudah sampai di Acre dan kemenangan mesti dicapai.

Pada masa yang sama proses diplomasi antara Richard dan Salahuddin bermula walaupun Salahuddin sendiri enggan bertemu dengan Raja England itu. Menurut Salahuddin, dua orang raja yang berperang tidak patut bertemu selagi kata sepakat tidak dicapai. Sebaliknya, Salahuddin menghantar wakil untuk menjadi perantara.

Kedua-dua pihak menghantar rombongan diplomasi masing-masing yang sebenarnya juga bertujuan untuk memerhatikan situasi di markas dan mengukur kekuatan masing-masing.

Semasa proses diplomasi ini berlaku, bala tentera Richard tiba kesemuanya dan baginda pun mula menyertai gasakan terhadap tembok Acre. Mesin kepungan baginda bergandingan dengan mesin kepungan Philip untuk memusnahkan pertahanan Acre sedikit demi sedikit.

Pada 11 Julai 1191, gabungan serangan darat daripada bala tentera Richard dan armada tentera salib dari Pisa berjaya membuat pertahanan Acre berputus asa. Setelah begitu lama, situasi pasukan pertahanan Acre semakin teruk. Mereka tidak dapat berehat kerana serangan bertalu-talu yang dilakukan oleh musuh. Selain itu, mereka kebuluran kerana bekalan makanan yang tidak mencukupi.

Keesokan harinya, pemimpin pasukan pertahanan Acre, al-Mashtub menyerah diri tanpa syarat.

Pasukan pertahanan Acre menyerahkan segala harta yang terkandung di dalam kota itu termasuk kapal-kapal yang berlabuh di pelabuhan dan senjata artileri kepada tentera salib. Tentera salib mengemukakan syarat kepada Salahuddin bahawa penduduk Acre termasuk wanita dan kanak-kanak yang menjadi tawanan akan dibebaskan jika tentera Islam membayar tebusan sebanyak 200,000 dinar, mengembalikan Salib Sebenar (yang dirampas semasa Pertempuran Hattin) dan membebaskan 1,500 orang tahanan tentera salib termasuk 200 individu ternama yang telah ditawan selepas pertempuran Hattin dan kejatuhan Jerusalem.

Salahuddin kecewa dengan keputusan al-Mashtub untuk menyerahkan kota itu. Walaubagaimanapun, baginda faham bahawa Al-Mashtub tidak mahu lebih banyak nyawa pasukan pertahanan Acre terkorban.

Walaupun baginda sebenarnya tidak bersetuju dengan syarat berat sebelah yang dikenakan musuh untuk pembebasan pasukan pertahanan Acre yang masih hidup, baginda akur. Baginda telah bersedia untuk mengeluarkan kos dari segi wang dan tebusan. Tetapi baginda khuatir bahawa Richard dan bala tenteranya akan memungkiri janji mereka.

Oleh itu baginda mula mengemukakan tawaran demi tawaran kepada Richard serta menangguhkan pembayaran. Tindakan ini menyebabkan Richard berang dan melakukan satu tindakan nekad yang menyebabkan Richard dikenali seluruh Syria.

Tragedi di Dataran al-Ayyuadiya

Pada tengahari 20 Ogos 1191, Richard memberi arahan kepada bala tenteranya untuk membawa keluar tawanan-tawanan Acre ke sebuah dataran antara al-Ayyadiya dan Tell Kaisan.

Di sana, tentera salib membunuh tawanan-tawanan tersebut dengan kejam.

Bala tentera Islam yang terkejut apabila menyaksikan pembunuhan beramai-ramai tersebut. Mereka bergegas melakukan serangan ke dataran tersebut dengan harapan boleh menyelamatkan rakan-rakan mereka.

Walaubagaimanapun mereka sudah terlambat. Apabila mereka sampai di sana, pembunuhan beramai-ramai itu sudah tamat. Sebaliknya bala tentera salib telah menanti dan pertempuran pun berlaku. Hanya apabila malam menjelma barulah pertempuran itu tamat. Jumlah mereka yang terbunuh dan tercedera dalam pertempuran itu mencapai jumlah ratusan di kedua-dua pihak.

Pada keesokan harinya, pihak tentera Islam pergi ke dataran al-Ayadiyya dan mendapati bahawa seramai 2600 orang tawanan yang terdiri daripada pasukan pertahanan Acre telah syahid. Hanya beberapa orang pembesar dan mereka yang cukup sihat untuk berkerja tidak dibunuh.

Salahuddin telah melakukan kesilapan besar dengan menangguh-nangguhkan pembayaran wang tebusan. Jika sebelum ini baginda tahu bahawa Richard bukan calang-calang kemampunannya dalam peperangan, selepas kejadian di al-Ayyuadiya, baginda sedar bahawa Richard seorang yang tidak boleh dijangka. Pada pertembungan-pertembungan baginda dengan Richard selepas itu, kekalahan di Acre dan pembunuhan yang berlaku selepas itu sentiasa membelengu fikiran Salahuddin.


Muzik Tuhan Yang Mencipta Dunia

String Theory merupakan salah satu model penciptaan alam. Idea ini sebenarnya telah dikemukakan terlebih dahulu oleh Pythagoras sejak 2,500 tahun yang lalu. Menurut Pythagoras setiap bunyi dihasilkan daripada nisbah frekuensi antara dua objek tertentu. Nisbah 2:1, 3:2 dan 4:5 mempunyai bunyi yang berbeza-beza. Menurutnya lagi, tidak kisah objek apa pun yang kita guna untuk menghasilkan bunyi, kalau nisbahnya sama, ia akan menghasilkan bunyi yang sama. Kalau kita ketuk meja dan kita ketuk gelas, bunyi yang terhasil daripada keduanya akan sama kalau nisbah frekuensi yang dihasilkan adalah sama.

Daripada sini, Pythagoras membentuk disiplin falsafahnya. Idea utamanya adalah alam ini terbentuk hasil daripada getaran dan frekuensi. Getaran dan frekuensi itu pula dihasilkan dengan nisbah dan nombor-nombor tertentu untuk membentuk realiti alam.

Piano merupakan salah satu objek yang mampu menghasilkan pelbagai bunyi. Analogi ini apabila dilihat pada sudut kelestial dan metafizik, alam ini dibentuk hasil daripada bunyi-bunyi ‘piano kelestial’.

Menurut De Broglie, setiap jirim mempunyai gelombang. Kita pun mempunyai gelombang dan getaran. Cuma getarannya terlalu kecil. Dalam lapangan fizik ‘solid state’, atom-atom mempunyai getaran mereka sendiri.

Gambar di bawah menunjukkan monochord kelestial. Monochord adalah satu tangsi (string) yang menghasilkan bunyi. Kalau macam gitar ada banyak tangsi, lima biasanya. Tetapi monochord hanya satu tangsi. Monochord kelestial, tetangsinya bermula daripada bawah sekali iaitu dunia kuantum, tetangsi ini dipetik lalu menghasilkan dunia kuantum. Tentangsi ini berpanjangan sehinggalah ke angkasa. Di angkasa juga, tetangsi dipetik untuk menghasilkan bintang-bintang dan planet. Getaran bunyi inilah yang menghasilkan alam dan isi-isinya.

Mungkin Tuhan yang petik monochord ini.

Ini idea kasar teori tetangsi (String theory)


Pemimpin-Pemimpin Muda Negara Dari Seluruh Dunia

1. EMMANUEL MACRON (PERANCIS)

Kisah Emmanuel Macron boleh dikatakan luar biasa seperti perkahwinan beliau dengan isterinya, Brigitte sehingga ke tahap menulis sebuah novel erotik yang diinspirasikan dari hubungannya semasa di alam remaja. Pernah berkhidmat sebagai Inspektor Kewangan untuk Kementerian Kewangan Perancis dan eksekutif perbankan Rothschild & Cie Banque, beliau kemudian berkhidmat sebagai Menteri Ekonomi semasa pemerintahan Presiden Francois Hollande. Selepas memutuskan untuk keluar dari kerajaan pada bulan Ogos 2016, Macron membentuk partinya sendiri dipanggil En Marche (On the Move/Sedang Mara).

Semasa berkempen untuk kempen presidennya, beliau menjanjikan reformasi yang boleh mengembalikan semula kedudukan Perancis sebagai sebuah negara yang dihormati. Dan tidak seperti parti lain yang menunjukkan kiblat masing-masing seperti sosialis atau konservatif, En Marche memilih jalannya sendiri dalam arena politik. Hasilnya, pada pusingan pertama pilihan raya presiden, En Marche mengatasi parti-parti pilihan. Dan pada pusingan kedua pilihan raya presiden tahun itu juga, Macron mengatasi pesaingnya yang anti-EU, Marine Le Pen. Kejayaan beliau ini juga turut menandakan perubahan menolak gelombang anti-EU yang tercetus gara-gara kebangkitan parti-parti berhaluan kanan di Eropah dan peristiwa Brexit.

Selain berjaya menjadi presiden, En Marche juga berjaya mendapat majoriti dalam Dewan Kebangsaan Perancis, sekaligus memudahkan usaha reformasi Macron. Bagaimanapun, reformasi-reformasi yang dibawa ini juga mengakibatkan populariti beliau merosot terutama membabitkan undang-undang buruh tetapi itu tidak menghalangnya daripada terus melakukan yang terbaik demi masa depan Perancis.

2. MATTEO FIORINI (SAN MARINO)

Bagi yang meminati sukan Formula Satu (F1), pasti anda akan teringat litar Imola, San Marino yang menjadi lokasi perlumbaan sukan permotoran itu. Tetapi San Marino juga patut berbangga kerana mereka mempunyai pemimpin termuda yang mengetuai negara tersebut. San Marino merupakan sebuah negara kecil yang dikelilingi oleh Itali dengan populasi seramai 33,562 orang. Dan selalunya bagi memilih ketua negara mereka yang dipanggil Captain Regent, dua individu dipilih dari badan perundangan Marino iaitu Majlis Umum dan Majlis Agung seramai 60 orang. Dua individu yang layak dari kedua-dua dewan akan diangkat sebagai Captains Regent dan akan berkhidmat selama enam bulan. Untuk rekod, Fiorini pernah berkhidmat sebagai Captain Regent dari Oktober 2011 hingga April 2012. Kini, beliau menyandang jawatan itu buat kali kedua bersama seorang lagi Captain Regent, Enrico Carratoni dari Oktober 2017 hingga April 2018.

3. JURI RATAS (ESTONIA)

Bintang Juri Ratas mula bersinar semasa berkhidmat sebagai Datuk Bandar Talinn antara tahun 2005 hingga 2007. Beliau juga pernah berkhidmat sebagai timbalan speaker Parlimen Estonia dari tahun 2007 hingga 2016. Ratas menjadi Perdana Menteri negara tersebut berikutan runtuhnya kabinet penyandang sebelumnya, Taavi Rooivas. Kabinet Rooivas tumbang berikutan wujud pertelingkahan dalaman antara parti-parti komponen Estonia dengan beliau. Selepas parti-parti terlibat bersetuju membentuk satu kerajaan baru, mereka memilih Ratas sebagai ketua kerajaan Estonia. Beliau mengangkat sumpah sebagai Perdana Menteri baru pada 23 November 2016.

4. LEO VARADKAR (IRELAND)

Semasa Leo Varadkar mengambil alih jawatan Perdana Menteri, perlantikan beliau turut menandakan angin perubahan liberal yang melanda Ireland. Siapa sangka negara yang dahulunya dikenali sebagai sosial konservatif kini turut terkena tempias perubahan liberalisme. Mempunyai darah campuran India-Ireland, Varadkar mulanya mengikut jejak langkah bapanya, Ashok yang berkhidmat sebagai doktor perubatan. Dan pada usia 24 tahun, beliau dipilih sebagai ahli parlimen Ireland pada tahun 2007. Semasa dalam kerajaan, Varadkar pernah berkhidmat sebagai menteri pengangkutan, pelancongan dan sukan serta sebagai menteri kesihatan.

Selepas perletakan jawatan penyandang sebelumnya, Enda Kenny, penyokong Varadkar melancarkan kempen mengejut untuk mendapatkan sokongan majoriti partinya, Fine Gael. Hasilnya, majoriti ahli parlimen Fine Gael mengisytiharkan sokongan kepada beliau dalam tempoh 48 jam. Varadkar merupakan Perdana Menteri Ireland paling muda pada usia 38 tahun. Dan beliau juga mencatat sejarah sebagai pemimpin gay pertama yang mengetuai kerajaan Ireland.

5. JIGME KHESAR NAMGYEL WANGCHUCK (BHUTAN)

Semasa baginda menaiki takhta pada November 2008, Jigme Khesar Namgyel Wangchuck tidaklah dicampakkan ke posisi begitu dalam keadaan tidak bersedia. Sebaliknya, baginda sudah didedahkan dengan pelbagai ilmu pentadbiran dan sedikit pengalaman ayahandanya, Jigme Singye Wangchuck. Jigme Singye sendiri menaiki takhta semasa berusia 16 tahun sebelum turun takhta pada November 2008.

Selepas menaiki takhta, Jigme Khesar berusaha meneruskan legasi ayahandanya memelihara graf kegembiraan kebangsaan dan terus memastikan amalan demokrasi di Bhutan terus subur. Buktinya, baginda meneruskan usaha Jigme Singye yang menukar sistem monarki berkuasa mutlak kepada sistem monarki berperlembagaan walaupun ramai enggan melihat kuasa raja berkurangan. Ini kerana Jigme Singye tidak mahu melihat pisang berbuah dua kali melanda Bhutan seperti mana yang menimpa sistem monarki Nepal.

Berikutan sikap baginda yang berdiplomasi dan rupa paras yang tampan, Jigme Khesar amat disayangi rakyat jelatanya. Buktinya, Perdana Menteri Bhutan, Jigmi Thinley menyifatkan baginda sebagai sauh yang memastikan Bhutan terus kekal berada di laluan yang tepat. Sementara pemimpin pembangkang, Tshering Tobgay pula menyifatkan perkahwinan Jigme Khesar dengan isterinya, Jetsun Prema meneruskan kesinambungan sistem monarki Bhutan dan mengukuhkan lagi amalan demokrasi di negara tersebut.

6. JACINDA ARDERN (NEW ZEALAND)

Apabila nama Jacinda Ardern dicalonkan sebagai calon Perdana Menteri New Zealand oleh parti New Zealand First, beliau sebenarnya mencatat banyak rekod dalam catatan sejarah negara tersebut. Ardern merupakan Perdana Menteri kedua termuda dalam sejarah selepas Edward Stafford dan perdana menteri wanita ketiga selepas Jenny Shipley (1997-1999) dan Helen Clark (1999-2008). Bintang beliau dalam arena politik naik mendadak sehingga berjaya menduduki jawatan tertinggi kerajaan, kurang setahun selepas dilantik sebagai Ahli Parlimen Mount Albert menerusi satu pilihan raya kecil yang diadakan pada Februari 2017.

Pada bulan Ogos tahun sama, Ardern dilantik sebagai Pengerusi Parti Buruh dan mengetuai kempen pilihan raya tak lama selepas itu. Walaupun tidak mendapat majoriti, beliau berjaya membentuk kerajaan dengan dua parti lagi iaitu New Zealand First dan Parti Hijau. Selain itu, Ardern juga pernah berkhidmat sebagai antara 80 penasihat polisi Tony Blair semasa beliau berkhidmat sebagai Perdana Menteri Great Britain dan pernah diminta membantu Pejabat Kementerian Dalam Negeri Britain menilai situasi polis di England dan Wales.

7. SHEIKH TAMIM BIN HAMAD AL-THANI (QATAR)]

Selepas mengambil alih takhta sebagai Emir Qatar pada Jun 2013, Sheikh Tamim bin Hamad Al-Thani sebenarnya mencatat satu sejarah tersendiri bagi dirinya. Ini kerana baginda merupakan pemerintah pertama dari kalangan keluarga Al-Thani yang menaiki takhta tanpa bergantung kepada rampasan kuasa. Dan ini disebabkan oleh personaliti baginda yang tegas dan kuat dalam keluarga pemerintah walaupun bukanlah pilihan pertama yang menaiki takhta. Ini kerana jawatan tersebut disandang oleh abangnya, Sheikh Jassim. Menurut sumber diplomat, Jassim yang menjadi putera mahkota selama lapan tahun berharap dapat mengembangkan lagi kuasa politiknya tetapi tidak berhasil kerana tiada sekutu dari kalangan anggota tentera atau polis rahsia. Sheikh Tamim turut mencatat sejarah sebagai pemerintah paling muda dalam kalangan pemerintah negara-negara Teluk.

Baginda dikenali kerana mempunyai minat mendalam terhadap bidang sukan termasuk sukan bola sepak. Di bawah bimbingan baginda, Doha berjaya mendapatkan hak penganjuran Piala Dunia 2022. Selain itu, Sheikh Tamim turut mengetuai Lembaga Pelaburan Qatar dan mempunyai pegangan majoriti dalam Barclay Banks, Harrods dan Sainsbury’s. Cabaran baginda hari ini ialah krisis diplomatik yang membawa kepada sekatan laut dan udara ke atas Doha. Ini berlaku berikutan tindakan Arab Saudi yang menuduh Qatar menyokong pergerakan pengganas seperti Daish, Ikhwanul Muslimin dan pemberontak rejim Bashar al-Assad.

8. KIM JONG-UN (KOREA UTARA)

Lahir pada tahun 1982 (tahun rasmi mengikut rekod Korea Utara) atau 1984 (tahun rasmi mengikut rekod Jabatan Perbendaharaan Amerika), Jong-un sudah didedahkan dengan latihan pentadbiran sejak dari kecil. Mendapat pendidikan di Switzerland dan Universiti Tentera Kim Il-sung, Jong-un diketahui amat meminati bola keranjang dan Michael Jordan. Selepas kematian bapanya, Kim Jong-il, Jong-un dipilih menggantikan tempatnya mengatasi abang-abangnya, Kim Jong-chol dan Kim Jong-nam. Jong-chol ditolak oleh Jong-il kerana dianggap lemah sementara Jong-nam pula dibunuh di Malaysia pada tahun lepas sehingga mencetuskan ketegangan Kuala Lumpur-Pyongyang. Bagi menonjolkan kewibawaannya sebagai pemimpin Korea Utara, beliau juga tidak segan silu menggunakan senjata nuklear sehingga mengancam kestabilan di Semenanjung Korea dan meningkatkan potensi perang di situ.

9. SEBASTIAN KURZ (AUSTRIA)

Sebastian Kurz merupakan ketua kerajaan paling muda di dunia setelah menjawat jawatan Cancelor Austria pada usia 31 tahun. Pemilihan Kurz bukanlah satu kejutan kerana beliau dilihat lebih cenderung ke arah pemimpin-pemimpin populis seperti Viktor Orban (Hungary) dan Andrzej Duda (Poland). Tetapi Kurz turut menegaskan Austria boleh berpotensi sebagai jambatan antara negara-negara Barat dan Eropah Tengah di bawah pimpinannya. Dan jika melihat rekodnya semasa berkhidmat sebagai Menteri Luar Austria, ianya boleh dianggap memberangsangkan. Beliau bertanggungjawab menganjurkan Persidangan Impak Senjata Nuklear di Vienna pada akhir tahun 2014, sekaligus membawa kepada perjanjian program nuklear Iran pada tahun berikutnya. Kurz turut mengutarakan pelbagai idea berkenaan krisis pelarian yang melanda Eropah dan pernah mencadangkan satu undang-undang menghadkan peruntukan luar bagi kegiatan agama Islam bagi mengekang ancaman radikalisme. Semasa tempoh itu juga, Kurz turut mencatat sejarah sebagai menteri luar paling muda di dunia dan menteri Austria yang paling muda sejak penubuhan negara itu sebagai sebuah republik.

SUMBER

5. Business Insider. (2018). How North Korean leader Kim Jong Un became one of the world’s scariest dictators at 34. http://www.businessinsider.my/kim-jong-un-life-2017-8/?_ga=2.76136150.239557957.1521896456-269708023.1521896456&r=UK&IR=T


Negeri Perlis Diasaskan Oleh Habib-Habib Jurai Jamalullail Dari Yaman

Sepertimana Kesultanan Kedah, Kerajaan Perlis juga mempunyai sejarah pengasasan yang berkait dengan Ahlul Bayt Rasulullah. Kerajaan Perlis diasaskan oleh para Habib jurai Jamalullail yang berasal dari Tarim, Hadhramawt, Yaman. Para Habib ini bermazhab Syafie pada Fiqh, berakidah Ahlus Sunnah Wal Jamaah mengikut manhaj Asyairah-Maturidiah dan bertarekat BaAlawi.

Jurai Jamalullail berasal dari Habib Muhammad al-Jamalullail bin Hassan al-Muallim bin Muhammad Asadullah bin Hassan al-Turabi bin Ali bin Muhammad al-Faqih Muqaddam bin Ali BaAlawi bin Muhammad Sahib Mirbath bin Ali Khali Qassam bin Alwi bin Muhammad Sahib Sumaah bin Alwi bin Ubaidillah bin Ahmad bin Isa al-Muhajir bin Muhammad bin Ali al-Uraidhi bin Jaafar as-Sadiq bin Muhammad al-Baqir bin Ali Zainul Abidin bin Hussein bin Ali bin Abi Talib dan Fatimah az-Zahra binti Muhammad Rasulullah.

Gelaran Jamalullail adalah berasal dari kalimah Arab, Jamal al-Layl yang bermaksud “Keindahan Malam”. Jamalullail merupakan gelaran bagi Habib Muhammad al-Jamalullail kerana beliau sangat suka menikmati keindahan malam dengan melakukan ibadah tahajjud. Salah seorang keturunan Habib Muhammad al-Jamalullail, iaitu Syed Ahmad bin Hussein bin Abdullah bin Aqil bin Abdullah bin Muhammad bin Salim bin Ahmad bin Abdul Rahman bin Ali bin Habib Muhammad al-Jamalullail berhijrah dari Hadhramawt, Yaman ke Kedah pada tahun 1735.

Pada tahun 1751, anak Syed Ahmad Jamalullail iaitu Syed Harun Jamalullail berhijrah ke Chenak, sempadan Kedah-Siam. Namun, oleh kerana tekanan dari Raja Siam, Syed Harun Jamalullail kembali ke Kedah lalu mengasaskan sebuah penempatan di Arau, Kedah. Syed Harun Jamalullail ini merupakan seorang ahli Sufi yang memiliki keperibadian yang soleh lagi warak. Beliau merupakan seorang ulama, pendakwah dan pedagang sepertimana para leluhurnya.

Sultan Dhiauddin Mukarram Syah II yang memerintah Kedah dan Perlis pada ketika itu amat memuliakan Ahlul Bayt Rasulullah ini. Baginda mengahwinkan salah seorang puterinya dengan Syed Harun Jamalullail. Bahkan, Sultan Dhiauddin Mukarram Syah II melantik Syed Harun Jamalullail sebagai penghulu yang pertama di Mukim Arau pada tahun 1797.

Perkahwinan Syed Harun Jamalullail dengan puteri Sultan tidak mewariskan zuriat. Oleh itu, beliau berkahwin pula dengan seorang lagi wanita bangsawan lalu dikurniakan seorang anak bernama Syed Hussein Jamalullail. Syed Hussein Jamalullail ini dianggap sebagai cucu angkat kepada Sultan Dhiauddin Mukarram Syah II kerana beliau dibesarkan di dalam istana dengan penuh adat istiadat.

Suatu ketika, kerajaan Siam telah menawan Kedah dalam siri Perang Musuh Bisik. Siam memisahkan wilayah Kedah menjadi empat wilayah berasingan yang dipanggil “Mueang”. Wilayah tersebut adalah Mueang Saiburi (Kedah), Mueang Kupangpasu (Darul Qiyam), Mueang Satun (Setul) dan Mueang Polit (Perlis). Dalam waktu kekalutan perang inilah Syed Harun Jamalullail meninggal dunia. Oleh itu, Syed Hussein Jamalullail mewarisi jawatan ayahnya sebagai penghulu Mukim Arau yang kedua pada tahun 1825.

Syed Hussein Jamalullail berdiri dibelakang kerabat Kesultanan Kedah iaitu Tunku Anum bersama ramai lagi bangsawan lain bagi melancarkan kempen Jihad melawan Siam. Mereka berusaha menyatukan semula wilayah-wilayah Kedah ini. Pada tahun 1839, Raja Siam melantik Syed Hussein Jamalullail menjadi Timbalan Gabenor bagi Mueang Polit sebelum kemudiannya beliau dilantik menjadi Gabenor Mueang Polit setelah gabenor sebelum ini mati.

Pada tahun 1842, setelah Sultan Kedah, Sultan Ahmad Tajuddin bersetuju dengan syarat-syarat Raja Siam, wilayah Kedah dipulangkan semula dari tawanan Siam. Namun, wilayah Perlis tetap diasingkan dan tidak dipulangkan, sebaliknya Perlis diletakkan terus dibawah pentadbiran Raja Siam di Bangkok.

Pada tahun 1843, Raja Siam melantik Syed Hussein menjadi Phrya Polit (Raja Perlis) yang pertama dengan persetujuan Sultan Kedah. Maka bermulalah tradisi Raja-Raja Perlis menghantar ufti berbentuk bunga emas dan bunga perak kepada Raja Siam setiap 3 tahun bermula pada tahun 1845. Raja Syed Hussein Jamalullail menggelarkan negerinya sebagai Perlis Indera Kayangan. Pemerintah Perlis digelar Raja tidak seperti pemerintah Kedah yang digelar Sultan.

Keturunan Syed Hussein Jamalullail terus memerintah negeri Perlis sehinggalah ke hari ini. Golongan Syed dari pelbagai Jurai sama ada al-Jamalullail, al-Qadri, al-Atthas, al-Haddad, al-Saqqaf, al-Aydarus, al-Habshi, al-Khered, al-Jufri, al-Hamid, al-Kaff, al-Masyhur, al-Musawwa, al-Shatiri dan sebagainya sebenarnya begitu ramai di utara tanah air seperti di Kedah, Perlis, Pulau Pinang serta Perak. Kebanyakkan mereka berkahwin campur dengan para bangsawan tempatan.

Bahkan, ramai juga yang berkahwin dengan orang kebanyakkan sehingga melahirkan keturunan Wan dan sebagainya. Ada golongan Syed yang menghilangkan pangkal gelar nama ini kerana mereka diburu oleh penguasa Siam atau ingin hidup bersederhana tanpa gelaran tersebut.

Sebaliknya, ada juga golongan yang memiliki nama Syed yang bukan dari keturunan Ahlul Bayt. Ini kerana suatu ketika dahulu, sebahagian masyarakat menamakan anak mereka sebagai Syed apabila anak tersebut dilahirkan pada malam Jumaat yang dikenali sebagai penghulu segala hari (Sayyidul Ayyam). Para Saadah Alawiyin (Keturunan Keluarga Ahlul Bayt) selalunya akan menyimpan jurai nasab mereka untuk dirujuk oleh generasi terkemudian.

Sehingga kini, para ulama Habaib dari Tarim, Hadramawt masih mengekalkan tradisi untuk berziarah ke penempatan para Syed di utara tanah air. Bahkan, tradisi ini juga berlaku diseluruh Alam Melayu kerana sememangnya Alam Melayu ini ibarat rumah kedua bagi para ulama Habaib Yaman. Golongan al-Hadhrami (ulama Ahlul Bayt dari Hadhramawt) inilah yang membawa Islam ke Nusantara suatu ketika dahulu.

Sebahagian istana Raja-Raja Melayu seperti Kerajaan Johor, Perak, Terengganu, Selangor, Pahang dan Negeri Sembilan masih mengekalkan hubungan akrab dengan para ulama Ahlul Bayt sehingga kini. Ini kerana sudah menjadi tradisi sejak zaman dahulu bahawa ulama Ahlul Bayt menjadi Mursyid atau penasihat peribadi kepada para Sultan Melayu terutama ketika zaman menentang penjajah. Tidak dipastikan sejauh mana keakraban pihak Istana Kedah, Perlis dan Kelantan dengan para ulama Habaib kerana keterbatasan maklumat.

Sebarang perkongsian maklumat atau soal jawab, jemput follow penulis di : https://instagram.com/khairiasyraf_17

RUJUKAN
– 26 Mutiara Habaib Nusantara, Abdul Qadir Umar Mauladdawilah
– Perlis : Dari Jajahan Takluk Ke Negeri Berdaulat, Dato’ Yazid Mat & Dr. Hazman Hassan
– Salasilah Diraja, www.perlis[dot]gov.my


Fakta Menarik Mengenai Gorilla

1. Nama saintifik bagi gorila adalah ‘gorilla’.

2i. Gorila terbahagi kepada dua jenis spesies, iaitu gorila timur (Gorilla beringei) dan gorila barat (Gorilla gorilla).

2ii. Setiap spesies terbahagi kepada dua subspesies. Untuk sebelah timur, adalah gorila tanah pamah timur (Gorilla beringei graueri) dan gorila gunung timur (Gorilla beringei beringei).

2iii. Untuk sebelah barat, gorila cross river (gorilla gorilla diehli) dan gorila tanah pamah barat (Gorilla gorilla gorilla).

3. Gorila membuat bunyi ‘humming’ dan seakan menyanyi ketika sedang memakan makanan yang disukai, sama seperti manusia membuat bunyi ‘mmm’ apabila menikmati makanan lazat.

4. Setiap gorila dibezakan dengan teknik noseprinting, iaitu teknik menggunakan bentuk hidung mereka sebagai tanda perbezaan, sama seperti manusia dengan cap jari. Antara tanda yang digunakan adalah bentuk lubang hidung dan batang hidung gorila.

5i. Nama panggilan ‘gorilla’ pernah direkodkan bermula sekitar 2500 tahun dahulu apabila seorang peneroka dari Kota Carthage Purba bernama Hanno yang berlayar sehingga ke pantai Barat Afrika, telah bertemu dengan sekumpulan primat gasar yang berbulu lebat. Kumpulan primat ini kebanyakannya terdiri daripada primat berjantina betina. Akan tetapi, hal ini tidak diketahui secara tepat apakah jenis spesies yang ditemui sama ada ianya jenis gorila atau primat yang tidak pernah dikaji, akan tetapi menurut penterjemah Hanno, ianya dikenali sebagai ‘gorrilae’. Maka perkataan ‘gorillae / gorilla’ ini digunapakai sehingga kini.

5ii. Panggilan ini juga disandarkan dengan fakta bahawa nama gorila diambil dari perkataan Yunani ‘gorillai’ yang membawa maksud ‘wanita berbulu’.

6. Hanya terdapat satu ekor gorila albino yang telah ditemui, bernama Snowflake yang pernah berada di Zoo Barcelona, Sepanyol. Snowflake mati pada tahun 2003 akibat dari kanser kulit.

7. Gorila adalah haiwan bijak yang bersifat tenang dan lembut, dan kebiasaannya pemalu tidak seperti yang sering dicanang dalam media hiburan Barat. Gorila hanya akan bertindak agresif jika ia merasakan dirinya atau kawanannya terancam. Walaupun begitu, seekor gorila jantan dewasa masih mempunyai kekuatan sehingga 4 hingga 8 kali ganda lebih kuat berbanding seorang manusia lelaki dewasa.

8. Rahang seekor gorila jantan mampu menghasilkan gigitan sekuat 1,000 PSI hingga 1,400 PSI, jauh lebih kuat berbanding harimau belang (1050 PSI) dan singa (650 PSI). Untuk perbandingan, kekuatan gigitan seorang manusia hanya mencecah sekitar 150 PSI hingga 200 PSI.

9. Gorila pernah diberi nama samaran ‘the gentle giants’ berdasarkan sifat pemalu mereka menurut buku autobiografi milik Dian Fossey, seorang pakar primatologi, yang berjudul “Gorillas in the Mist”.

10. Perkataan ‘silverback’ tidaklah merujuk kepada sesuatu spesies tertentu gorila. ‘Silverback’ sebenarnya adalah suatu panggilan untuk semua gorila jantan dewasa setiap spesies terutama sekali yang merupakan dominan sesebuah kawanan gorilla. Ini disebabkan oleh buluan belakang badan gorila bertukar menjadi warna seakan warna perak ketika berumur 12 tahun.

11. Hanya gorila silverback yang dominan sahaja akan mengawan dengan semua gorila betina dalam sesuatu kawanan gorila. Sesebuah kawanan gorila boleh mempunyai lebih dari satu gorila dominan dengan satu ketua utama.

12. Seekor gorila bebas untuk menghentak dadanya jika ia rasa ia mahu. Hentakan dada (chest pounding) bukanlah hanya sekadar menunjukkan agresif dirinya terhadap lawan, malah pernah direkodkan gorila menghentak dada secara suka-suka (saat tiada ancaman) apabila didekati pengkaji atau ketika sedang bermain. Bunyi ‘pop’ seakan bunyi cupping ini dihasilkan melalui tindakan hentakan tangan pada dada yang menyebabkan gema di kaviti (ruang) udara pada kawasan dada gorila tersebut.

13. Terdapat satu majlis pemberian nama kepada gorila baharu di Taman Negara Gunung Berapi Rwanda, dikenali sebagai majlis Kwita Izina yang bermaksud ‘memberi nama’ dalam bahasa tempatan Kinyarwanda. Majlis ini berlangsung dalam tempoh masa dari bulan Oktober hingga November. Pemberian nama diberi kepada bayi gorilla, gorilla betina liar yang tidak hidup dalam kawanan dan juga gorila yang kehilangan kawanan akibat dari kematian silverback terdahulu. Setiap orang awam boleh memberi cadangan nama dan akan dipertimbangkan oleh anggota saintis dan pengkaji di Taman Negara tersebut.

14. Gorila kini diklasifikasi sebagai haiwan terancam bertaraf ‘critically endangered’ (CR) oleh International Union for Conservation of Nature (IUCN) disebabkan oleh kadar reproduksi gorila yang rendah dan mudah terancam akibat dari kehilangan habitat.

15. Seekor gorila bernama Koko (sebelum ini digelar Hanabi-Ko) di Gorilla Foundation, dikenalpasti telah mempelajari sekitar 1000 jenis tanda isyarat Gorilla Sign Language (GSL) dan memahami kira-kira lebih dari 2000 jenis perkataan bahasa Inggeris yang berbeza. Koko si Gorilla juga pernah membela beberapa ekor kucing peliharaan yang digelar sebagai All Ball, Lipstick, Smoky, Miss Black dan Miss Grey, kesemuanya dinamakan sendiri oleh Koko. Saat ketika kematian All Ball akibat dari dilanggar kereta, Koko telah mempamerkan beberapa isyarat tanda kesedihannya kepada para penjaganya, Penny Patterson seperti tanda ‘bad, sad bad’ dan ‘frown, cry, frown, sad’. Menurut Ron Cohn, seorang ahli biologi disana, Koko juga memberi isyarat kepada ‘Sleep, cat’ sambil meletakkan kedua tangan disisi kepalanya.

#AC #SNJoker

Rujukan:1. https://www.livescience.com/27337-gorilla-facts.html

2. https://www.discoverwildlife.com/…/ma…/facts-about-gorillas/

3. https://www.onceinalifetimejourney.com/…/fun-and-interesti…/

4. http://www.pbs.org/…/snowflake-the-white-gorilla-intro…/275/

5. https://www.volcanoesnationalparkrwanda.com

6. http://articles.latimes.com/1985-01-…/…/mn-9038_1_pet-kitten